text:
231
2 Thim. 1:3
Pawula walibukisisa leLiqoqo watsi: “Madvodza, bazalwane, nembeza wami ungufakazi wami embikwaNkulunkulu kutsi imphilo yami yonkhe beyimsulwa, kwaze kwaba ngulamuhla lo ngila.”
2
UmPhristi Lomkhulu, Ananiyase, watjela labo lababeseceleni kwaPawula kutsi abammukule emlonyeni. 3
Hez. 13:10
Mat. 23:27-28
Pawula watsi kuye: “Nakanjani Nkulunkulu utakumukula nawe, wena ludvonga-ndzini lolupendwe lwaba mhlophe! Kantsi uhlalele kwehlulela mine ngekwemtsetfo, kodvwa wena ube uwephula ngekubatjela kutsi abangimukule?”
4Lamadvodza abeme eceleni kwaPawula atsi: “Umetfukelani lomPhristi Lomkhulu waNkulunkulu?”
5
Pawula wase utsi: “Bengingati, bazalwane, kutsi ungumPhristi Lomkhulu, ngobe umBhalo utsi: ‘Ungakhulumi kabi ngalophetse sive sakini.’ ”
6
24:15,21
26:5
Fil. 3:5
Kodvwa njengobe Pawula abesabonile kutsi babehlukene kabili, labanye kubaSadusi, labanye kubaFarisi, waphakamisa livi alicondzise kuleLiqoqo watsi: “Madvodza, bazalwane, mine ngingumFarisi lotalwa baFarisi; la ngimangalelwe ngelitsemba lekutsi labafile bayawuvuka baphile.”
7Watsi kube asho njalo, baFarisi nebaSadusi bacala baphikisana bodvwana, umhlangano wehlukana ekhatsi. 8
Mak. 12:18
Luk. 20:27
Phela baSadusi bebatsi kute kuvuka kulabafile, kute tingilosi, nekutsi kute nemimoya; kodvwa baFarisi babekholwa kutsi kokutsatfu kukhona. 9
22:17
25:25
26:31
Lomsindvo wekuphikisana waya ngekwandza, letinye tati temtsetfo telicembu lebaFarisi tasukuma tabeka inkhulumo lecosheme tatsi: “Asiliboni licala kulomuntfu. Kutawutsiwani-ke, nangabe umoya nome ingilosi yakhuluma ngempela kuye?”
10Kuphikisana kwandza, kwadzimate kwashuba ngemandla kangangekutsi khenela waze wesaba kutsi Pawula bangahle bamdzabule ticucwana. Ngako-ke watfuma emasotja kutsi ewuke aye kulomhlangano efike amtsatse ngendluzula ayemfaka emalawini emasotja.
11
19:21
28:23
Ngebusuku lobulandzelako iNkhosi yema eceleni kwaPawula yatsi: “Mani sibindzi, njengobe ungifakazele nje la eJerusalema, kufanele wente njalo futsi naseRoma.”
12Ngakusasa ekuseni lamanye emaJuda ahlangana enta lisu, ase atibopha ngesifungo kutsi ngeke akudle kudla, nekunatsa angeke anatse angakambulali Pawula. 13Labo labatibopha ngalesifungo babengetulu kwema-40. 14
Base baya kubaphristi labakhulu netibondza tenkholo yemaJuda, bafike batsi: “Sesente sibopho lesimatima lapha, satsi ngeke sikufake kudla emlonyeni singakambulali Pawula. 15Ngako-ke, nine neLiqoqo, tfumelani livi kukhenela wemaRoma nicele ehlise Pawula ete la kini, nente shangatsi kukhona lenifuna kukutfolisisa kahle ngalendzaba yakhe. Tsine-ke sitatilungiselela kutsi simbulale angakefiki lapha kini.”
16Kodvwa umshana waPawula weva nakwakhiwa lelisu; ngako-ke waya emalawini emasotja wefike watjela Pawula. 17Pawula wase ubita lenye yetindvuna wefike watsi kuyo: “Mikisa nali lijaha kukhenela; kukhona lelitambikela kona.”
18Lendvuna yalitsatsa lelijaha, yaliyisa kukhenela yefike yatsi: “Siboshwa lesinguPawula singibitile sefike sangicela kutsi angiletse nali lijaha la kuwe, ngobe kukhona lelifuna kukutjela kona.”
19Khenela walibamba ngesandla waya nalo emasitseleni, wefike walibuta watsi: “Yini lena lofuna kungitjela yona?”
20Lamtjela latsi: “EmaJuda asavumelene ngekutsi akucele kutsi kusasa nje wehlise Pawula aye kulelibandla leLiqoqo, bente shangatsi leLiqoqo lifuna kutfolisisa kahle ngaye. 21Kodvwa ungavumi, ngobe kukhona emadvodza langetulu kwema-40 latawube amlalele endleleni atembulala. Asente nesifungo kutsi angeke akudle kudla, nekunatsa angeke anatse angakabulali Pawula. Njengamanje nje, asalungele kukwenta loko, aseme ngawe nje kutsi eve kutsi wena utsini.”
22Khenela, angakalikhululi lelijaha, walifica watsi: “Ungatjeli muntfu kutsi lendzaba sewuyibikile kimi.”
23Khenela wase ubita tindvuna takhe letimbili utsi kuto: “Khetsani emasotja langema-200 niwatjele kutsi akatilungiselele kuya eKhesariya, nebagibeli bemahhashi labangema-70, nalabahlome ngetikhali babe ngema-200, nitilungiselele kusuka ngeli-awa lemfica kusihlwa. 24Lamanye emahhashi niwalungiselele kugibelisa Pawula, nimphekeletele nize nifike naye kuLusibalukhulu Feliksi, nimetfule aphephile engotini.”
25Wase ubhala incwadzi leyayitsi:
26“Mine, Klawudiyusi Lisiyasi, ngibhalela wena, Lusibalukhulu Mhlonishwa Feliksi. Ngiyakubingelela.
27
22:25
“Lendvodza yabanjwa ngemaJuda, kwatsi asatakuyibulala ngefika mine kanye nemasotja ngayilamulela, sengivile kutsi ingumRoma.
28“Njengobe ngangifuna kwati kutsi woneni, ngamewusela kuleLiqoqo lawo. 29
26:31
Ngakhandza kutsi kute nome kunye lakwentile lokungaze kumente afanelwe kubulawa nome afakwe advonse ejele; kuphela nje uboshelwe imibuzo nemitsetfo yabo. 30Ngitsite kube ngive kutsi lamanye emaJuda atamlalela endleleni afuna kumbulala, ngase ngincoma kutsi ngimtfumele lapho kuwe masinyane, ngaphindze ngatjela nalabo labambeka licala kutsi bete batewuchaza kahle kuwe, kutsi bambeka licala lani lomuntfu.”
31Emasotja enta njengobe abetjeliwe, atsatsa Pawula ahamba naye ebusuku, aze efika e-Antiphatrisi. 32Ngakusasa emasotja labehamba ngetinyawo ancandzeka abuyela amalawini awo ashiya lawo abegibele emahhashi kutsi achubeke naye. 33Efika eKhesariya, anika Lusibalukhulu lencwadzi, etfula naPawula etandleni takhe. 34Lusibalukhulu watsi kube ayifundze lencwadzi, wase ubuta Pawula kutsi abephuma kusiphi sifundza. Watsi kube eve kutsi abephuma eSilisiya, 35watsi: “Licala lakho ngitawulilalela kahle, nase kufike bamangaleli bakho.” Wase uyalisisa kutsi loPawula agcinwe ngekugadvwa esigodlweni saHerodi.


c: text/html

text:
111Baphostoli nebazalwane kulo lonkhe laseJudiya beva kutsi betive nabo balemukele livi laNkulunkulu. 2Kwatsi lapho Phetro akhuphukela eJerusalema, labo labatsandza kusoka kwebetive bamsola, 3batsi: “Uvumeleni kuya emtini webetive labangakasoki futsi udle nabo?”
4Ngako-ke Phetro wabalandzisa ngalokwenteka, kusukela ekucaleni, watsi: 5
“Bengithandaza emtini eJopha, ngatsatseka, ngabona umbono. Ngabona kwehla intfo leyayibukeka njengendvwangu lenkhulu yehla ezulwini kusengatsi ibanjwe ngemakona ayo omane yehliselwa kimi. 6Ngasondzela ngabuka ekhatsi ngabona tilwane letihamba ngetinyawo letine, netesiganga, naletihamba ngesisu kanye netinyoni temoya. 7Ngeva livi litsi kimi: ‘Sukuma, Phetro; hlaba udle!’ 8Kodvwa ngatsi: ‘Ngeke, Nkhosi, ngobe akuzange sekungene nakunye lokungcolile emlonyeni wami.’ 9Livi lakhuluma futsi ezulwini latsi: ‘Ungasho kutsi lokuhlantwe nguNkulunkulu kungcolile.’ 10Loku kwenteka emahlandla lamatsatfu, ekugcineni yonkhe intfo yakhushulelwa emuva yenyuselwa ezulwini.
11“Ngasona leso sikhatsi emadvodza lamatsatfu labetfunyelwe kimi achamuka eKhesariya efika endlini lapho ngangihlala khona. 12Moya Longcwele wangitjela kutsi angihambe nabo ngingangatsiti. Labazalwane labasitfupha labangiphekeletela sahamba nabo saya eKhesariya, sonkhe sangena endlini yaKhoneliyuse. 13
Wasitjela ngekubona kwakhe ingilosi ime endlini yakhe itsi kuye: ‘Tfumela emadvodza eJopha ayekubitela Simoni lokutsiwa nguPhetro. 14Uyawukhuluma emavi lokuyawutsi ngawo usindziswe wena nendlu yakho yonkhe.’
15“Ngisacala nje kukhuluma, Moya Longcwele wehlela kubo njengobe ehlela kitsi ekucaleni. 16
Mak. 1:8
Luk. 3:16
Imis. 1:5
Ngase ngikhumbula lokwashiwo yiNkhosi nayitsi: ‘Johane wabhabhatisa ngemanti, kodvwa nine niyawubhajatiswa ngaMoya Longcwele.’ 17Nangabe-ke Nkulunkulu wabapha laba betive lesipho lesifana naleso lasipha sona tsine nasikholwa eNkhosini Jesu Khristu, mine-ke bengingubani kutsi ngingemelana naNkulunkulu?”
18
14:27
Batsi nabeva loko, babindza, base badvumisa Nkulunkulu batsi: “Nembala Nkulunkulu sewunike nebetive litfuba lekuphendvukela ekuphileni.”
19
Emakholwa, labesakatwe kuhlushwa lokwalandzela kubulawa kwaStefano, ahamba aze efika eFenisiya naseSiphrosi nase-Antiyokhi, atjela emaJuda kuphela ngalelivi leNkhosi. 20Labanye babo babengemadvodza aseSiphrosi naseSirene labatsi nabefika e-Antiyokhi batjela nebetive livi leNkhosi, babashumayela liVangeli lekutsi Jesu yiNkhosi. 21Sandla seNkhosi sasinabo, bantfu labanyenti bakholwa baphendvukela eNkhosini.
22
13:43
Tindzaba ngaloko tefika ebandleni laseJerusalema, ngako-ke batfumela Bhanabasi e-Antiyokhi. 23Lapho efika wabona kutsi Nkulunkulu abebabusisile bantfu, watfokota wabancusa bonkhe kutsi betsembeke baciniseke eNkhosini ngetinhlitiyo tonkhe tabo. 24Bhanabasi abengumuntfu lolungile agcwele Moya Longcwele nekukholwa. Bantfu labanyenti bengetekela eNkhosini.
25
Bhanabasi wase uya eThasusi ayewufuna Sawula. 26Kwatsi lapho amkhandza, wamletsa e-Antiyokhi. Umnyaka wonkhe bobabili babehlanganyela nebantfu belibandla, babefundzisa sicuku lesikhulu. Kwakuse-Antiyokhi lapho bafundzi babitwa kwekucala ngekutsi ngemaKhristu.
27
Ngaleso sikhatsi labanye baphrofethi behla besuka eJerusalema baya e-Antiyokhi. 28
Lomunye wabo longu-Agabusi wasukuma ngemandla aMoya wabatjela ngendlala leyayitawufika emhlabeni wonkhe. Yaze yaba khona ngesikhatsi sekubusa uMbusi Klawudiyusi. 29
1 Khor. 16:1
2 Khor. 8:2
Gal. 2:10
Bafundzi bavumelana kutsi ngulowo nalowo atfumele loko langakutfumela kusita bazalwane baseJudiya. 30
Bakwenta loko batfumela imali kubabonisi belibandla ngaboBhanabasi naSawula.

robotstxt: allowed

filter: keep


text:
71
Dan. 7:2
Zak. 6:5
Emvakwaloko ngabona tingilosi letine time emagumbini omane emhlaba, tibambe imimoya yomine yemhlaba kutsi kubete umoya lohhusha emhlabeni, nome elwandle, nome kukusiphi sihlahla. 2Ngase ngibona lenye ingilosi yenyuka iphuma emphumalanga, iphetse luphawu lwaNkulunkulu lophilako; yamemeta ngelivi lelikhulu, imemeta letingilosi letine letatinikwe emandla ekulimata umhlaba nelwandle, 3
Semb. 9:4
yatsi: “Ningawulimati umhlaba, nome lwandle, nome tihlahla, singakatibeki luphawu emabuntini tisebenti taNkulunkulu wetfu.” 4
Ngase ngitjelwa sibalo salababekwe luphawu kutsi bati-144 000. Babephuma kuto tonkhe tive taka-Israyeli:
5Lababekwa luphawu
esiveni sakaJuda baba ti-12 000,
esiveni sakaRubeni baba ti-12 000,
esiveni sakaGadi baba ti-12 000,
6esiveni saka-Asheri baba ti-12 000,
esiveni sakaNaftali baba ti-12 000,
esiveni sakaManase baba ti-12 000,
7esiveni sakaSimeyoni baba ti-12 000,
esiveni sakaLevi baba ti-12 000,
esiveni saka-Isakhari baba ti-12 000,
8esiveni sakaZebuloni baba ti-12 000,
esiveni sakaJosefa baba ti-12 000,
esiveni sakaBhenjamini baba ti-12 000.
9
Semb. 6:11
19:8
Emvakwaloko ngatsi ngiyabuka ngabona sicumbi lesikhulu sebantfu lesingeke sibalwe ngumuntfu. Kwakubantfu lababephuma etiveni tonkhe, nasemindenini yonkhe, nasemaveni onkhe, nasetilimini tonkhe. Babeme embikwesihlalo sebukhosi nasembikweliWundlu, bembetse tingubo letimhlophe, etandleni baphetse emagala elisundvu. 10
Isa. 43:11
Semb. 12:10
Sakhala ngelivi lelikhulu satsi: “Insindziso yaNkulunkulu wetfu, lohleti esihlalweni sebukhosi, neyeliWundlu.” 11
Tonkhe tingilosi tema tatungeleta sihlalo sebukhosi, nemalunga, netidalwa letine, tawa phansi ngebuso embikwesihlalo sebukhosi, takhonta Nkulunkulu, 12tatsi: “Amen! Sibusiso, nebukhosi, nekuhlakanipha, nekubongwa, neludvumo, nemandla, nekuncoba akube kuNkulunkulu phakadze naphakadze! Amen!”
13Lelinye lemalunga lakhuluma kimi latsi: “Bobani laba labembetse tingubo letimhlophe, empeleni baphumaphi?”
14
Mat. 24:21
Mak. 13:19
Heb. 9:14
1 Joh. 1:7
Semb. 1:5
3:10
Ngatsi kulo: “Nkhosi, nguwe lobatiko.” Lase litsi kimi: “Laba-ke ngibo labaphume ekuhluphekeni lokukhulu. Bageze tingubo tabo taba mhlophe ngengati yeliWundlu. 15
Semb. 21:3
Kungako nje basembikwesihlalo sebukhosi saNkulunkulu, bamkhonta imini nebusuku ethempelini lakhe; lowo lohlala esihlalweni sebukhosi uyawubasingatsa ngebukhona bakhe. 16
Isa. 49:10
Bangeke baphindze balambe, bangeke baphindze bome, lilanga lingeke liphindze libahlabe ngekubashisa, kute nome ngayini leyawubashisa. 17
Isa. 25:8
49:10
Hez. 34:23
Ngobe liWundlu laNkulunkulu lelisenkhabeni yesihlalo sebukhosi, liyawubelusa, libaholele emitfonjeni yemanti ekuphila. Nkulunkulu uyakwesula tonkhe tinyembeti tabo emehlweni abo.”


text:
African Black Oystercatcher
African Black Oystercatcher.
Ligama
African Black Oystercatcher
Latin Name
Haematopus moquini
Umndeni
Haematopodidae
Budze
Emashumi lasihlanu nakunye ema cm
Indzawo
Indzawo lekalekili kulugu lwelwandle, eceleni kwesichingi, emantini laneluswayi kanye nalapho kuhlangana khona incenye yemfula nelwandle.
Kubita Kwenyoni
Kukhala kwe alamu sihloko sentfo lehlabako ‘pip’pip’pip’ umsindvo kanye nalokunye kukhala lokuvakala ngekuphindzeka ‘klee-weep’.
Kwakhiwa
Sikhatsi sekuhlanganiswa sisuka enyangeni yeMphala kuya enyangeni ye Ndlovu. Kusuka kulinye kuya kulamane emacandza laphumela endzaweni noma umgodzi lomncane lomiswe ngetibi letincane noma tigogo letijubekile.
Lamacandza amatje lamibalabala, nelibala lelihlukako leliphephuli lohhwabile kuya ku mnyama losa nsundvu lotopele. Kufukamela emacandza kumalanga lamashumi lamabili nesiphohlongo kuya kumashumi lamatsatfu. Emantjwele akakhoni kundiza, aze akhone nasekafike kumashumi lamane nesihlanu ngemalanga budzala.
Inchazelo Yalengakakhuli Kahle
Lesenesimilo sebuntfwana lengakahlakaniphi kahle lenemibala lensundvu nalokumnyama kanye netindzawo letingephansi letimhloshana bese imilente yona insundvu loya kuliphuti.
Inchazelo Yalendzala Noma Leseyikhulile
Le Oystercatcher imnyama nemilente lebovu kanye nemlomo loluphuti. Lomlomo lome ngekucija, lonekubamudze kunenhloko, lamatsambo lasemihlatsini akahlangani ngasekugcineni futsi apatalele, emaceleni kucindzeteleke ungatsi kwakha lisikela lelincama noma lelondzile ngasegcineni; imilente mifisha, ngaletintwane letintsatfu kuphela. Inemehlo lakhanyako labovu latongeletwe ngumbala loliphuti.
Sikhundla
Iyatiwa endzaweni kepha yatiwa ngekutsi kulula kuyilimata noma kuhlaseleka kwayo.
Kusakata
Le African Black Oystercatcher isakateke kakhulu ngase lugwini loluseningizimu ye Afrika, noma iyincane kakhulu kuletinye tindzawo. Ibonakala emagwini ematje lamakhulu naselwandle kanye nalapho kunemanti eluswayi nalapho kuhlangana incenye yemfula nelwandle.
Luhla Lolubhaliwe
Le African Black Oystercatcher itsatfwa ngekutsi silwane lesilimateka noma lesitingeleka malula, noma sijwayeleke kahle ngasemasentseni eNingizimu Afrika kanye naseNamibia. Yinye yetizatfu letinengi ngaloku kutsi tilulu talama oystercatchers tiphazanyiswa kunyakata kwebantfu.


text:
This story has been specially created to celebrate World Read Aloud Day 2018 by reading-for-enjoyment campaign, Nal’ibali. Find this story in all SA official languages and find out more about the project here.
***
“Ngitawufaka emagoli lamabili namuhla, Babe,” kusho Neo agcoka emakhokho akhe.
“Futsi ngitawulekelela ngekwengeta emagoli lamatsatfu kulawo, Malume,” kusho Priya losandza ku ka ekhaboNeo nemnakabo lomncane, Rahul. Rahul bekaphetse ivuvuzela yakhe lebovu tju.
Babe waNeo wahleka. “Kuhle-ke, sengilangatelela kubongelela lokuphindvwe kasihlanu-ke!”
“Nami futsi, Malume! Ngingabongelela nami?” kwabuta Rahul.
“Kunjalo, mfana wami,” kusho babe waNeo asita Mbali kugcoka ticatfulo takhe. “Manje, asihambeni!”
Bangena emotweni bonkhe. Neo wahlala embili. Abeke wahlala lapho emahlandla lamaningi phambilini. Abenesiciniseko sekutsi uma babe wakhe angamvumela, masinyane nje imilente yakhe naseyimidze ngalokwanele, utawukhona kushayela lemoto. Kubukeka kulula. Rahul naPriya bahlala ngemuva bafaka Mbali emkhatsini wabo. Bamkitalakita wase uyagegetseka.
Batsi bangakateleli, babe sebasenkhundleni yelibhola letinyawo. Be ka ngesikhatsi lesikahle sekutsi Priya naNeo bahlangane nebalingani babo beMaqhawe Football Club khona batotilungiselela. Bebadlala neDiamond Football Club namuhla.
“Khumbulani kwenta siciniseko sekutsi niyakucedza lokucwebetela kwalawo maDiamond ngendlela yekutsi emva kwalomdlalo balintjintje ligama labo bese baba yiCoal Football Club,” kusho umceceshi wabo.
Kwase kuba sikhatsi sekutsi badlali bagijime bangene enkhundleni. Lompempe wayishaya impempe yakhe wabese uyacala umdlalo.
Tintfo tacala kancane, kodvwa masinyane nje taphakama. Bekunemsindvo lomkhulu ngesikhatsi imindeni yalabantfwana balamacembu omabili babongelela. Ibhola beyiba sendzaweni enye yenkhundla yebhola kancane, kutsi lapho sekubukeka kwangatsi sebasondzela kusigamu lesinye, munye webadlali ayitsatse ibhola abaleke nayo! Umdlalo wachubeka kanjalo kwate kwaba sigamu sekucala semdlalo.
“Sengiphelelwa sineke! Utsembise kutsi utawufaka emagoli,” Rahul watjela Neo naPriya ngesikhatsi be ka emgceni loseceleni.
“Ya. Mbali ufuna emagoli, Mbali ufuna emagoli,” kuphindza Mbali. “Mbali sewuyetela,” wengeta atamula. Neo naPriya bamane bahleka nje base bayagijima babuyela emuva kubalingani babo.
Impempe yakhala, badlali base bayagijima babuyela enkhundleni kusigamu sesibili. Umdlalo wachubeka ngalokufanako njengoba tintfo betenteka esigamini sekucala … kwate kwasala umzuzu munye vo!
Neo watfola ibhola. Wabuka emaceleni kubona kutsi ngabe ukhona yini weDiamond Football Club edvute naye. Cha, bekayedvwa. Wagijima waya embili, adilibula lelibhola. Masinyane nje kwavela umdlali weDiamond Football Club. Neo wambuka ekhatsi emehlweni ngesikhatsi akhahlela lelibhola liphuma emkhatsi wemilente yalomunye umdlali. Tibukeli tamemeta ngenjabulo.
Lomunye umdlali weDiamond Football Club wasuka wacondza kuNeo kuyomhlasela. Masinyane, Neo wayendlulisela kuPriya ibhola.
Wonkhe umuntfu wabamba umoya ngesikhatsi Priya atsatsa ibhola ayikhahlela kakhulu. LADUMA! Umvimbimagoli weDiamond Football Club abengakayiboni nekuyibona lebhola nayita! Priya wase alifake ligoli.
Akubanga ngumzuzwana ngekushesha lokukhulu. Watsi nakagucuka nje kujabulela leligoli, lompempe wayishaya impempe yekugcina! IMaqhawe Football Club bese iwuwinile lomdlalo.
Neo wajabula kakhulu ngangekutsi wagijima wacondza kuPriya wa ke wamtsatsa wamphakamisela etulu!
Bagijima kanyekanye bacondza kubalingani babo nemceceshi eceleni kwenkhundla, bonkhe base bayadebha. BoPriya naNeo base bayagijima baya kubabe waNeo. Rahul bekavutsela ivuvuzela yakhe kakhulu.
“Indlela lenidlale ngayo nifanelwe kutsi nitfole i-ayisikhilimu, Priya naNeo,” kwasho babe waNeo. “Letihlabani tetfu letimbili tingakutsandza yini loko?”
“Yebo! Singayitsandza i-ayisikhilimu,” Mbali wabaphendvulela. Bahleka bonkhe.
Neo waphakamisa Mbali wammema ngesikhatsi bahamba bayotsenga i-ayisikhilimu. Nanoma nje abengakawafaki emagoli lamabili njengobe bekafuna, kodvwa usite umngani wakhe wafaka ligoli lekuwina! Priya yena? Bekajabule kakhulu ngoba bekuligoli lakhe lekucala ngca lake walifakela iMaqhawe Football Club. Lomsindvo wevuvuzela yaRahul bewufana nemculo lomnandzi nje lobewudlalelwa yena.


text:
31
2 Khor. 1:12
5:12
10:8
Sesiphindze siyatincoma yini? Siyatidzinga yini tsine tincwadzi tekusincoma letiya kini nome letiphuma kini, njengobe labanye batidzinga? Cha! 2
Nine niyincwadzi yetfu, lebhalwe etinhlitiyweni tetfu, leyatiwa ifundvwe bantfu bonkhe. 3
31:18
34:1
Dut. 10:1
Taga 3:3
Jer. 31:33
Hez. 11:19
36:26
Rom. 15:16
Kuyakhanya kutsi niyincwadzi yaKhristu leletfwe ngitsi, lengakabhalwa ngenki, kepha ngaMoya Longcwele, waNkulunkulu lophilako, hhayi etibhelekeceni tematje kepha etinhlitiyweni tebantfu.
4Loko sikusho ngobe setsembele kuNkulunkulu ngaKhristu. 5
Akusho noko kwekutsi sinemandla ekwenta lutfo ngekwetfu; kute lokuphuma kitsi, kepha emandla etfu avela kuNkulunkulu, 6
Joh. 6:63
Rom. 2:27
7:6,10
8:2
1 Khor. 11:25
Heb. 8:6
lowasenta safaneleka kuba baphatsi besivumelwane lesisha, lesingesiso semtsetfo lobhaliwe, kodvwa saMoya; umtsetfo lobhaliwe uyabulala, kodvwa Moya uyaphilisa.
7
Inkonzo yemtsetfo lobhalwe etibhelekeceni tematje igcine iletse kufa noko yeta ngeludvumo, kangangekutsi baka-Israyeli abazange bakhone kubuka buso baMosi ngenca yenkhatimulo yayo, nome yabuye yaphela. 8Iyawuba yinkhulu kangakanani-ke leyo nkhatimulo yenkonzo yaMoya? 9
Rom. 1:16
3:21
4:15
2 Khor. 5:19
Gal. 3:10
Nangabe inkonzo yemtsetfo leletsa kulahlwa yefika nenkhatimulo lengaka, iyawuba yinkhulu kangakanani-ke inkhatimulo yalenkonzo lesenta silungelane naNkulunkulu? 10Nangempela loko lokwase kwefika ngenkhatimulo seyakulahlekela, sekuvulele litfuba kuloko lokunenkhatimulo lenkhulu kuneyako. 11Ngobe nangabe loko lobekutawuphela kwaba neyako inkhatimulo, iyawuba yinkhulu kangakanani-ke inkhatimulo yaloko lokungayikuphela?
12
Ngulelo litsemba letfu, ngiko nje sikhuluma ngesibindzi. 13
Tsine asifanani naMosi yena lowambonya buso bakhe ngendvwangu kuze baka-Israyeli bangetiwusibona siphetfo saleyo nkhatimulo lebeyitawuphela. 14
Sil. 3:65
Hez. 12:2
Rom. 10:4
11:7
Ef. 2:15
Heb. 8:13
Kodvwa ingcondvo yabo yaba lukhuni, ngisho nalamuhla loku nakufundvwa sivumelwane lesidzala, leyo ndvwangu isehleti; nanyalo ayikembulwa, ngobe yembuleka ngaKhristu kuphela. 15Yebo, kudzimate kube ngulamuhla, nakufundvwa tincwadzi taMosi, kuba shangatsi kukhona indvwangu lembonye tingcondvo tabo, baka-Israyeli. 16
Rom. 11:23
Kodvwa “umuntfu nakaphendvukela kuNkulunkulu, indvwangu iyesuswa.” 17
8:36
Gal. 5:1
INkhosi inguye Moya, lapho akhona Moya nenkhululeko ikhona. 18
Rom. 8:29
1 Khor. 13:12
2 Khor. 4:4
1 Joh. 3:2
Ngako tsine sonkhe lesibuka ngebuso lobembuliwe, inkhatimulo yeNkhosi ibonakala kitsi njengasesibukweni, sibe siguculwa sibe njengaye ngekusuka ezingeni lelitsite lenkhatimulo siye kulelinye lizinga. Ngulowo-ke umsebenti weNkhosi lenguMoya.


text:
Title: LUSIKO
Author: George D. Dlamini
Size: 210mm x 148mm, 195 pages
ISBN: 978-0-620-64609-3 (print);
LUSIKO
Lusiko yincwadzi labhalwe ngemasiko nemihambo yemaSwati. Ihlabeta ngemasiko laphila ngawo nalawo abephila ngawo nchanti. Ngulowomuntfu kubakuhle awati umuva wakhe. Futsi ikhombisa kutsi emaSwati asive anemihambo nemasiko awo, lokufaka ekhatsi lulwimi lwawo latichenya ngalo. Akungabateki kutsi bantfu labadzala nabothishela labafundzisa siSwati etikolweni batawusitakala bangete nalokunye labangase bakungete. Phela awumbiwa ndzawonye.
Umbhali walencwadzi, umnumzane Dlamini sewuke waphonsa litje esivivaneni ekubhaleni kwesiSwati. Labanye sebake batifundza tincwadzi takhe letifaka ekhatsi Lulwimi LwesiSwati, Lwati LwesiSwati, Bekukhona, Lolwalu…la! Naletinye. Dlamini ufudzise etikolweni letinyenti teSwatini wagcina asanguMphatsisikolo. Kwanyalo sewatsatsa umhlalaphansi.
If you are looking for a copy of this book, you can contact the author from the link here: (CLICK)
Thank you for visiting New Voices xxx


text:
71Emvakwaloko, ngesikhatsi sekubusa kwa-Athazeksesi, inkhosi yasePheresiya, Ezra, umsa waSeraya, umsa wa-Azariya, umsa waHilkiya, 2umsa waShalumi, umsa waSadoki, umsa wa-Ahitubi, 3umsa wa-Amariya, umsa wa-Azariya, umsa waMerayothi, 4umsa waZerahiya, umsa wa-Uzi, umsa waBukhi, 5umsa wa-Abishuwa, umsa waFinehasi, umsa wa-Eleyazare, umsa wa-Aroni, umPhristi Lomkhulu, 6Ezra wefika aphuma eBhabhulona.
Ezra abeyingcweti kutemtsetfo waMosi, lowawumiswe nguSimakadze, Nkulunkulu wema-Israyeli. Inkhosi yayimnike konkhe labekucelile, ngobe sandla saSimakadze Nkulunkulu wakhe sasisetikwakhe. 7Labanye bema-Israyeli, ngisho nebaphristi, nemaLevi, nebahlabeli, nabomahlalesangweni, netisebenti tasethempelini, nabo beta eJerusalema ngemnyaka wesikhombisa wekubusa kwa-Athazeksesi, inkhosi.
8Ezra wefika eJerusalema ngenyanga yesihlanu ngemnyaka wesikhombisa wekubusa kwenkhosi. 9
Luhambo lwakhe lwekusuka eBhabhulona abelucale ngelilanga lekucala enyangeni yekucala, eJerusalema wefika ngelilanga lekucala enyangeni yesihlanu, ngobe sandla lesihle saNkulunkulu sasisetikwakhe. 10Ngobe Ezra abetinikelele kuhlolisisa nekwenta lokungumtsetfo waSimakadze kanye nekufundzisa ema-Israyeli timiso nemiyalo yawo.
11Leli lihumushoEmavesi 12 – 26 abhalwe ngesi-Aramu lencwadzi leyabhalwa yinkhosi Athazeksesi ayibhalela Ezra labengumphristi futsi ayingcweti kutemtsetfo, indvodza leyayifundzile itati kahle tintfo letaticondzene nemiyalo netimiso taSimakadze nga-Israyeli:
12“Iphuma ku-Athazeksesi, inkhosi yemakhosi. Iya ku-Ezra, umphristi nemfundzisi wemtsetfo waNkulunkulu losezulwini. Ngiyakubingelela.
13“Ngikhipha simiso kutsi nome ngubani um-Israyeli lolapha embusweni wami, ngisho nebaphristi nemaLevi, labafisa kuya eJerusalema bangahamba kanye nawe. 14
Wena utfunyelwe yinkhosi ikanye nebeluleki bayo labasikhombisa kutsi uyekuhlolisisa kahle ngelive lakaJuda kanye nangeJerusalema macondzana nemtsetfo waNkulunkulu wakho losesandleni sakho. 15
Ngetulu kwaloko kufanele uhambe nesiliva negolide lekunikelwe ngenhlitiyo lemhlophe yinkhosi kanye nebeluleki bayo kuNkulunkulu wema-Israyeli, lohlala eJerusalema, 16uhambe nesiliva negolide yonkhe longayitfola eveni laseBhabhulona kanye neminikelo yesihle yebantfu nebaphristi labayinikelela lithempeli laNkulunkulu wabo eJerusalema.
17
“Ngayo lemali kufanele utsenge tinkunzi, netihhanca, nemazinyane lamadvuna etimvu, utsenge neminikelo yalokutinhlavu neminikelo yetinatfo, uyinikelele elatini lelithempeli laNkulunkulu wakho eJerusalema.
18“Wena nabomnakenu emaJuda ningenta loko lenikubona kukuhle ngalesiliva nalegolide lesele, kuye ngekwentsandvo yaloNkulunkulu wenu. 19Ubotetfula kuNkulunkulu waseJerusalema tonkhe letimphahla letibekwe etandleni takho kutsi tisetjentiswe enkonzweni yekukhonta ethempelini laNkulunkulu wakho. 20Konkhe lokunye lokudzingako lokucondzene nelithempeli laNkulunkulu wakho, longakhona kutsi ube nako, ungakutfola endlini yengcebo yenkhosi.
21“Mine, nkhosi Athazeksesi, ngikhipha umtsetfo locondziswe kubo bonkhe bosikhwama labangasenshonalanga nemfula iYufrathe kutsi banike Ezra, umphristi longumfundzisi wemtsetfo waNkulunkulu, konkhe lakucela kini, kufanele kwentiwe ngesineke sonkhe, 22kuze kuyewufika kumakhilogremu langaba ti-3 400 esiliva, nemakhilogremu langaba ti-10 000 akolo, nemalitha langaba ti-2 000 eliwayini, nemalitha langaba ti-2 000 emafutsa emncumo kanye nalo lonkhe luswayi loludzingekile. 23Konkhe lokufunwe nguNkulunkulu wasezulwini akwentiwe ngenkhutsalo, kwentelwe lithempeli laNkulunkulu wasezulwini. Kufanele ngani kutsi lulaka luvutsele umbuso nemadvodzana enkhosi? 24Kufanele nati futsi kutsi aninawo emandla ekutsatsa imitselo netetfulo kunome ngubani webaphristi, nemaLevi, nebahlabeli, nabomahlalesangweni, netisebenti tasethempelini nome ngangubani losebentako endlini yaNkulunkulu.
25“Wena, Ezra, ngenhlakanipho yakho lonikwe yona nguNkulunkulu wakho, beka bomantji nebehluleli kutsi batewuhola behlulele bonkhe labo bantfu labangasenshonalanga nemfula iYufrathe, labayatiko imitsetfo yaNkulunkulu wakho. Nine kufanele nibafundzise bonkhe labo labangayati. 26Lowo longawuhloniphi umtsetfo waNkulunkulu kanye nemtsetfo wenkhosi kufanele ajeziswe ngekutsi abulawe, nome adzingiswe, nome adliwe konkhe lanako, nome afakwe ejele.”
27Ezra wakhuluma watsi: “Akadvunyiswe Simakadze, Nkulunkulu wabobabe, lokubekile enhlitiyweni yenkhosi kutsi kuhlonishwe indlu yaSimakadze eJerusalema ngalendlela, 28nalowelulele sandla sakhe semusa kimi ngekutsi ngizuze umusa enkhosini nakubeluleki bayo nakuto tonkhe tindvuna tayo letinemandla. Njengobe sandla saSimakadze Nkulunkulu wami besisetikwami, ngaba nesibindzi ngabutsa emadvodza aka-Israyeli labebaholi kutsi ahambe nami.”


text:
11
Gal. 1:1
Khol. 1:27
Lencwadzi iphuma kuPawula, umphostoli waKhristu Jesu ngekutfunywa nguNkulunkulu, uMsindzisi wetfu, naKhristu Jesu lolitsemba letfu.
2
Thit. 1:4
Iya kuThimothi, umntfwanami sibili ekukholweni.
Umusa, nebubele, nekuthula lokuvela kuNkulunkulu, longuBabe, nakuKhristu Jesu iNkhosi yetfu, akube nawe.
3
1 Thim. 6:3
Njengobe ngakuyala, ngesikhatsi ngiya eMasedoniya, ngicela uhlale lapho e-Efesu, kukhona bantfu labanetimfundziso temanga lapho kuleyo ndzawo. Bancandze ubatjele bakuyekele loko. 4
2 Thim. 2:16,23
Thit. 1:14
3:9
Ubayale nekutsi bangatinaki tinganekwane nemilandvo lengapheli yetitukulwane. Konkhe loku kubanga kuphikisana lokungasiti lutfo esikhundleni sekutsi kuphumelelise kusebentela Nkulunkulu ngekukholwa. 5
Rom. 13:8
Gal. 5:6,14
Empeleni injongo yemyalo wetfu kuvusetela lutsandvo loluphuma enhlitiyweni lemhlophe, nakunembeza lomsulwa, nasekukholweni lokute kutentisa. 6
Labanye ngekuyigeja lenjongo baphambukele etinkhulumeni letingenamsebenti, 7bafisa kuba bafundzisi bemtsetfo ngaphandle kwekukucondzisisa kahle loko labakushoko, naloko labakugcizelelako.
8
Siyati kutsi umtsetfo ulungile, nawusetjentiswa ngendlela lefanele. 9
Asikhumbule kutsi umtsetfo awubekelwa bantfu labalungile, kepha ubekelwa labangawugcini umtsetfo, nalabangalaleli, nalabangamesabi Nkulunkulu, netoni, nalabangenabungcwele, nalabate Nkulunkulu, nalababulala boyise nome bonina; ubekelwe lababulala labanye bantfu, 10wabekelwa netingwadla, netiphingi, nalabadvuna labalalanako, nebatfumbi bebantfu, nalabacala emanga, nabofakazi bemanga, nalabenta nome ngabe yini lephambene nemfundziso lengiyo. 11
1 Thim. 6:15
Lemfundziso ivumelana neliVangeli lebukhosi. Ngilo leliVangeli laNkulunkulu lobusisekile, lengaphatsiswa lona mine.
12
2 Khor. 3:6
Ngiyambonga Khristu Jesu iNkhosi yetfu longiphe emandla, ngobe wangetsemba ngekungifaka emsebentini wakhe. 13
Imis. 3:17
8:3
9:4-5
22:4
26:9
1 Khor. 15:9
Gal. 1:13
Fil. 3:6
Nome ngaphambilini ngangimlulata ngenhlamba, ngimtingela, ngimetfuka, kodvwa ngemukela bubele, ngobe ngangikwentiswa kungati ngesikhatsi ngingakakholwa. 14
INkhosi yamane yangibabala ngemusa wayo yangipha kukholwa nelutsandvo lolukuKhristu Jesu. 15
9:13
Mak. 2:17
Luk. 5:32
15:2
19:10
Letsembekile, futsi lifanele kwemukelwa ngibo bonkhe lelivi lelitsi: Khristu Jesu weta emhlabeni kutawusindzisa toni, mine lengingulesikhulu kunato tonkhe.
16Kodvwa ngahawukelwa ngaso lesizatfu sekutsi kimi lengisembili, Jesu Khristu abonakalise konkhe kubeketela kwakhe, kube sibonelo kulabo labayawukholwa kuye, badzimate babe nekuphila lokuphakadze. 17
1 Thim. 6:15
Kuyo iNkhosi yetikhatsi, lengabhubhi, nalengabonwa ngemehlo enyama, nalekungiyo yodvwa lenguNkulunkulu, akube ludvumo nebukhosi phakadze naphakadze. Amen.
18
1 Thim. 6:12
Juda 3
Thimothi, ndvodzana yami, ngikwetfwesa lomtfwalo ngikhumbula tiphrofetho letaticondziswe kuwe, ngitsi: Lwani ngato kulwa lokuhle 19
ngekubambelela ekukholweni uhlale unanembeza lomsulwa. Labanye batsi ngekungalaleli lonembeza wabo bephukelwa ngumkhumbi wabo wekukholwa. 20
2 Thim. 2:17
4:14
Labanye babo nje boHumenayosi na-Alekzanda lesengibanikele kuSathane kutsi batewufundza kungamhlambalati Nkulunkulu.


text:
321EmaRubeni nemaGadi labenemihlambi lemikhulu yetinkhomo, netimvu, netimbuti abona ematsafa aseJazeri naseGileyadi kutsi abelungele kuba ngemadlelo. 2
Ngako baya kuboMosi na-Eleyazare, umphristi, kanye nebaholi besive, bafike batsi: 3“I-Atharothe, neDiboni, neJazeri, neNimra, neHeshboni, ne-Eleyale, neSebamu, neNebo, kanye neBheyoni, 4live Simakadze lalincoba walinika sive sema-Israyeli, lilungele kuba ngemadlelo, kantsi tinceku takho tinemihlambi yetifuyo.” 5Bachubeka batsi: “Nangabe sizuze umusa emehlweni enu, lelive alabelwe tinceku tenu kube sabelo sato. Ningaseweti umfula iJordane.”
6Mosi waphendvula lamaGadi nemaRubeni, watsi: “Nisho kutsi nine ningasala lapha, abe emabutfo akini lenishuca nawo ayekulwa imphi? 7Niwacedzelani emandla ema-Israyeli kutsi angeweleli ngesheya eveni Simakadze lawaphe lona? 8
Naboyihlo benta njalo, nangibatfuma eKhadeshi Bhaneya kutsi bayewuhlola live. 9Ngemva kwekwewelela eSihosheni sase-Eshikholi kuyewubuka live, bawacedza emandla ema-Israyeli kutsi angangeni eveni Simakadze lawaphe lona. 10
26:65
Dut. 1:34
Ngalelo langa intfukutselo yaSimakadze yavutsa, waze wafunga watsi: 11‘Njengobe bangazange bangilandzele ngenhlitiyo yonkhe, kute namunye wemadvodza, kusukela kulaneminyaka lengema-20 kuya etulu, laphuma eGibhithe layawulibona lelive lengaletsembisa ngekufunga ku-Abrahama, na-Isaka, naJakobe; 12kute namunye ngaphandle kwaKhalebi, umsa waJefune, umKhenizi, naJoshuwa, umsa waNuni, ngobe bona baphikelela balandzela Simakadze ngayo yonkhe inhlitiyo yabo.’ 13Intfukutselo yaSimakadze yavutsela sive sema-Israyeli, wasenta sazulazula ehlane iminyaka lengema-40, saze safa saphela sonkhe leso situkulwane lesasente lokubi embikwaSimakadze.
14“Nani-ke, ntalelwane yetoni, nime kuleyo ndzawo yaboyihlo, nentela kutsi Simakadze asitfukutselele kakhulu kunakucala sive sema-Israyeli. 15Nanijika ningamlandzeli, utawuphindze asishiye sonkhe futsi lesive ehlane, nine-ke nitawuba sisusa sekubhujiswa kwaso.”
16Beta kuye, bafike batsi: “Sifuna kwakhela tifuyo tetfu tibaya, sakhe nemadolobha lapha, kuze kutewuhlala khona bafati betfu nebantfwabetfu. 17Kodvwa tsine silungele kutsi sihlome sihambe embili kwema-Israyeli, size siwafikise eveni lawo. Ngaleso sikhatsi bafati betfu nebantfwabetfu batawube bahleti emadolobheni lavikelekile, kuze bavikeleke baphephe kulabantfu balelive. 18Singeke sibuyele emakhaya etfu, sive sema-Israyeli singakatfoli sabelo saso. 19Singeke semukele lifa kanye naso ngesheya kweJordane, ngobe phela tsine lifa letfu sesilemukele ngalapha ngasemphumalanga kweJordane.”
20Mosi wakhuluma kubo, watsi: “Nangabe nitawukwenta loko, nihlomele imphi embikwaSimakadze, 21nangabe nonkhe nitawuhloma newelele ngesheya kweJordane embikwaSimakadze, aze aticoshe tonkhe titsa takhe embikwakhe, 22litawutsi lelive lingatfunjwa embikwaSimakadze, bese niyancandzeka nikhululeke kulesibopho senu naSimakadze nasesiveni sonkhe sema-Israyeli. Lelive-ke seliyawuba sabelo senu embikwaSimakadze. 23Kodvwa naningakwenti loko, niyona kuSimakadze, futsi-ke nibociniseka-ke kutsi salakutjelwa sibona ngemopho. 24Bafati benu nebantfwabenu bakheleni emadolobha, netifuyo tenu nitakhele tibaya; kodvwa nibokwenta loko lenikwetsembisile.”
25EmaGadi nemaRubeni akhuluma kuMosi, atsi: “Tsine, tinceku takho, sitakwenta njengekusho kwenkhosi yetfu. 26Bantfwabetfu, nebafati betfu, nemihlambi yetifuyo tetfu kutawusala kulamadolobha aleli lakaGileyadi. 27Kodvwa tinceku takho, onkhe emadvodza lahlomele kuyakulwa emphini, atakwewela ayekulwa embikwaSimakadze, njengobe inkhosi yetfu isho.”
28
Ngako-ke Mosi wanika imiyalo ngabo ku-Eleyazare, umphristi, nakuJoshuwa, umsa waNuni, nakubaholi betive tema-Israyeli. 29Wakhuluma watsi kubo: “Nangabe emaGadi nemaRubeni, onkhe emadvodza lahlomele imphi, ewelela nani ngesheya kweJordane embikwaSimakadze, nitawutsi lelive nase nilitfumbile, bese nibanika live lakaGileyadi kutsi libe labo. 30Kodvwa nabangaweli kanye nani bahlomile, kufanele bemukele sabelo sabo kanye nani eKhenani.”
31EmaGadi nemaRubeni aphendvula atsi: “Tinceku takho titakwenta njengobe Simakadze ashito. 32Sitakwewela sihlomile embikwaSimakadze siye eKhenani, kodvwa live lelilifa letfu lesilidlile litawuba mshiya ngalo kweJordane.”
33
Josh. 13:8
22:4
Ngako-ke Mosi emaGadi nemaRubeni nencenye yesive sakaManase, umsa waJosefa, wawabela live lembuso wakaSihoni, inkhosi yema-Amori, nelaka-Ogi, inkhosi yaseBhashani, lonkhe lelo live nemadolobha alo nemave lakhelene nalo. 34EmaGadi akha emadolobha iDiboni ne-Atharothe, ne-Aroyeri, 35ne-Atrothe Shofani, neJazeri, neJogbeha, 36neBhethi Nimra, neBhethi Haramu, aba ngemadolobha lavikelekile, akha netibaya temihlambi yawo. 37EmaRubeni akha emadolobha iHeshboni, ne-Eleyale, neKhiriyathayimu, 38kanye neNebo, neBhali Meyoni, lawo magama aguculwa, neSibima. Bawetsa emabito lamasha lamadolobha labawakha kabusha.
39
Titukulwane takaMakhire, umsa waManase, tahamba taya kaGileyadi, talihlasela, talidla, tawacosha onkhe ema-Amori labekalapho. 40Ngako-ke live lakaGileyadi Mosi waliniketa emaMakhire, titukulwane takaManase, akha khona lapho. 41
1 Khr. 2:21
Jayire, umtukulu waManase, watfumba takhiwo tabo, watetsa libito watsi ngemaHavothi Jayire. 42Kwatsi Noba yena watfumba iKhenathi kanye netabelo letatitungelete lelo dolobha, watetsa ngelibito lakhe watsi yiNoba.


text:
Albertina Sisulu, lowatiwa njengamake welive noma Ma Sisulu watiwa kakhulu njengemuntfu lowisane nelubandlululo phindze njengemfati wa Walter Sisulu. Watiwa njengemholi kanye nekuba yimbokodvo lenemandla, lovela eTranskei wasebenta wate watiwa njengelichawe laseNingizimu Afrika. Kuba ngumuntfu lotsulile phindze abenemandla akhone kumelana nebumatima kumenta kube ngumuntfu wesifazane longakajwayeleki lokufanelwe advunyiswe.
Mengameli wakadzeni Jacob Zuma wamuchaza njengemuntfu loyinsika hhayi nje kumndeni wakaSisulu kuphela kepha kubo bonkhe bantfu bebalwela inkhululeko. Njengoba bekafundzisa, aphindze akhutsate alanyenti baholi balelive. Sisulu wabatjela ngendzaba layikhumbulako layitjelwa ngutsishela wakhe watsi “indlela lotiphatsa ngayo ngiyo lefundzisako.
Inemandla kundlula yonkhe intfo loyishoko.” Ngekubuka indlela Sisulu bekatiphatsa ngayo, akutfusi kwati kutsi lawa magama ayamukhutsata. Bukhulu bakhe busuka emlandvweni wekusokola. Baholi labanyenti bakhuluma kahle ngaye. Njengoma bekahamba phambili ekulwiseni libandlululo, umndeni wakhe naye bebatitfola basenkingeni nemasotja elibandlululo.
Noma kunjalo, akazange aphela emamdla wacubeka walwela live. “Noma bazama kumuphula, abazange bakhona kumucedza umoya, bebangeke balehlule litsandvo lakhe”, kwasho Archbishop Desmond Tutu.Translated by Thandokuhle Motha


text:
Muscat de Frontgnan
Muscadel
Inchazelo
Le Muscadel la Ningizimu Afrika ibhekiswe kutinhlobo te Muscat de Blanc a’ Petite Grains, le umangabe ichazwa isho iMuscat lemhlophe lenemagungumence lamancane. Itsatfwa njengayinye yalamadzala lesaphila kumawayini etinhlobonhlobo temagilebisi.
Iningizimu Afrika ikhokha tinhlobo letidulile temawayini kanye nekugucula, lekufanana netinhlobo letimhlophe ngaphandle kwekuba nemagungumence labovu. Isetjentiselwa kukhokha noma kukhicita emawayini ekucinisa.
Lapho Avela Khona
Kwetsemba lokujwayelekile kutsi Emaroma atsatsa inhlobo yase Greek aya eFrance, lapho khona yahlanyelwa eFrontignan. Lenhlobo, ngalesisizatfu, yatiwa ngekutsi yi Muscat de Frontignan.
Lamanye Emagama noma Emabito
Ngaphandle kwe Muscat de Blanc ‘a Petite Grains kanye ne Muscat Frontgnan, lenanhlobo lemhlophe yatiwa ngkutsi yi Gelber Muskateller eJalimane futsi ne Muscat Canelli eCalifornia.
Kukhicita eNingizimu Afrika
Le Muscadel beyidibene netinhlobonhlobo lebetisetjentiswa ekukhiciteni liwayini lekucala lala Ningizimu Afrika, emuva ngemnyaka wa 1659, iminyaka lemincane ngemuva kwekufika kwa Jan van Riebeeck eCape.
iMscadel lemhlophe nalebovu, kanye nalebovu iPontac, iFrontignan lemhlophe kanye ne Steen, nayo yabalelwa kuleto tinhlobonhlobo letafaka liwayini lelingilo lelinongotelako le Constatia kubalave ngeminyaka yasendvule yelishumi nesiphohlongo kanye nelishumi nemfica.
Leliwayini labangulelatiwako emaveni angesheya, lelitsandvwako kumakhosi ase Europe, kanye nekudvunyiswa kwalo lokwakwentiwa timbongi nebabhali labatiwako. Ngu Jane Austen’longu Mrs Jennings ngemcondvo netincumo, ngekubekisa, lowancoma kancane ‘’iConstantia ngemandla ekuphilisa inhlitiyo lephukile’’, abe Charles Baudelaire kunkondlo yakhe iLes fleur du mal (Timbali tebutsakatsi/ tekungcola) wayifananisa nentseleti kulabatsandzekako bakhe.
Napoleon Bonaparte wacishe wacela libhodlela ngembhedze wakhe wekufa. Lesikhatsi safika ekugcineni uma Phulloxera, intfutfwane lemunyako ibulala incumbi yetivini la eveni, ifika la Ningizimu Afrika ngemnyaka wa 1886. Kusukela lapho, tivini tahlunyeleliswa etimphandzeni lebetingakatfolwa nguletilwanyana, lelapho ngalesosikhatsi netingasikomcoka eNorth America.
iNingizimu Afrika yayivame kuba nguyinye yemave lambalwa ngeminyaka yasemvula yemashumi lamabili labekakhicita iMuscadel lebovu kunalemhlophe. Lesisimo sajika ngekuhamba kwesikhatsi, lokwakhokha titseki teMuscadel lebovu tabatinengi kunekubayihhafu kusukela lapho.
Tigodzi/Tindzawo Tekukhicita
Uma lendzawo lenekukhicita ingavumi ngekuhamba kwesikhatsi, tivini tingatfolwa etindzaweni letiningi letikhicitako eveni. Sigodzi se Robertson sinetivini letinengi te Muscadel, sikhokha incumbi lengangehhafu kulendzawo lekhicitako.
Lenhlobo lebovu ikhula eshlabatsini, sihlabatsi lesisicumbi se klein Karoo, ibe lenhlobo lemhlophe yenta kahle eshlabatsini selibumba. Totimbili letinhlobo ticolela tindzawo letishisa kancane.
Kukhula
Lenhlobo ayikacini noma ayinamandla njengalomzala wayo, Muscat d’ Alexandrie (leyatiwa ngekutsi yi Hanepoot la Ningizimu Afrika). Nemvumo lolinani lelilishumi nesihlanu kuya kumashumi lamabili etinsimu,litfuba lekukhicita liphansi kancane.
Kuvutfwa
Ivutfwa ngesikhatsi sentsatsa kusa, kusukela evikini lesitsatfu enyangeni ye Ndlovana.
Emagungumence
Lenhlobo inelinani lelincane kuya kulelisemkhatsini, ngemagungumence layindingilizi. Lenhlobo lemhlophe inelibala lelimtfubi losaluhlata, libe lelibala lelimhlophe lalenhlobo lebovu lihambela kusuka kulelihhwabile kuya kubovu lotopele, kushiyane ngekufanana.
Emacembe
Emacembe alentinhlobo totimbili aluhlata lotopele, acinile, ayindingilizi futsi atindingilizi letintsatfu.
Tilokatane kanye Nemagciwane
Lenhlobo ayihlalelani nelilanga futsi iyincelencele ekutfombeni lokumhlophe, umuhlwa lophansi, tifo tetihlahla, botrytis kanye nekubola lokumunyu.
Kusetjentiswa
Isetjentiswa ekukhiciteni emawayini ekucinisa labovu nalamhlophe latsengiswa ngephansi kwe ligama le Muscadel.
Kuvelela
Leliwayini linenhlobo lekhulile lencono. Lawo lakhelwe kunatfwa ekucaleni angaba nemagilebisi lamanengi kanye nekuvela kwetimbali, kube leto letivumelekile kuguga tiyanjinga tiphindze tihlangahlangane, nekuvelela kwetitselo teluju, ikhalameri ne thofi.
Translated by Phindile Malotana


text:
221
“Nangabe umuntfu ebe inkhomo nome imvu bese uyayibulala uyayitsengisa, kufanele akhiphe inkhokhelo yalenkhomo ibe tinkhomo letisihlanu, inkhokhelo yemvu ibe timvu letine. 2Nangabe lisela libanjwe ligcekeza lashaywa laze lafa, lowo lolibulele akanacala lengati; 3kodvwa nangabe loko kwenteke“nangabe loko kwenteke” nome “nakalibulele” emvakwekuphuma kwelilanga, uyawuba nelicala lengati.
“Lisela kufanele likhiphe inhlawulo; kodvwa nangabe lite, kufanele litsengiswe, khona kutewutfolakala inhlawulo yaloko lelikwebile.
4“Nangabe lesilwane lelisebile lelisela sitfolakale kulo sisaphila, nome yimbongolo, nome yimvu, liyawukwenana ngalokuphindvwe kabili.
5“Nangabe umuntfu atsite aselusile tinkhomo, taphunyuka tangena ensimini tadla emabele ebantfu, kufanele akhiphe kudla kwakhe kube yinkhokhelo yalamabele ladliwe.
6“Nangabe umuntfu atsite uyababela ensimini nome efusini lakhe, kwaphunyuka lomlilo washisa emabibi nome emabele alomunye nome yonkhe insimi yalomunye, kufanele lokudla akukhiphele inkhokhelo lephelele.
7“Nangabe umuntfu avumile kulondvolotela lomunye imali nome letinye nje tintfo, bese letintfo tiyebiwa la endlini, lelisela nalitfolakele litawutenana ngalokuphindvwe kabili. 8Kodvwa nangabe lelisela alikatfolakali, lomuntfu bekalondvolote letimphahla kufanele aletfwe embikwaNkulunkulu,“embikwaNkulunkulu” nome “embikwebehluleli” lapho atawufike afungiswe kutsi akayebi yini lemphahla.
9“Nangabe kukhona kubangisana ngetimphahla nome ngetinkhomo, nome ngetimbongolo, nome ngetimvu, nome ngekwekwembatsa, nome ngabe yini lelahlekile, ngulowo nalowo atsi kwakhe, leyontfo kufanele iletfwe embikwaNkulunkulu.“embikwaNkulunkulu” nome “embikwebehluleli” Lona lotawulahlwa nguNkulunkulu ngelicala, lenkhokhelo utayenana ngalokuphindvwe kabili.
10“Nangabe umuntfu avume kulomunye kutsi asiselwe imbongolo, nome inkhabi, nome imvu, nome ngusiphi nje sifuyo, bese lesifuyo siyafa, nome siyalimala, nome sitfunjwe, kubete nafakazi, 11lowo muntfu kufanele aye embikwaSimakadze afunge kutsi lesifuyo asikebiwa nguye. Nangabe lesifuyo akasebi, lomnikati kufanele alale ngelinceba, lomlahlekelwa angakhishiswa lutfo. 12Kodvwa nangabe lesifuyo sebiwe kuye lomlahlekelwa akhona, kufanele akhiphe inkhokhelo kulomnikati. 13
Nangabe lesifuyo sidliwe tilwane, lomlahlekelwa kufanele aletse leticucu taso tibe bufakazi. Akukafaneli lomlahlekelwa akhiphe inkhokhelo, nangabe lesifuyo sidliwe tilwane le etsafeni.
14“Nangabe umuntfu eboleka sifuyo kulomunye, bese siyalimala nome siyafa, angekho lomnikati waso, lomeboleki utawuyikhipha ngalokuphelele inkhokhelo yaso. 15Kodvwa nangabe loko kwenteka akhona lomnikati waso, lona loyebolekile akukafaneli ayikhiphe inkhokhelo yaso. Nangabe besicashiwe, tindleko tekucashwa kwaso titawuba yinkhokhelo yaso.”
16
“Nangabe indvodza iwunga intfombi lengaketsembisi, idzimate ilale nayo, kufanele lendvodza iyilobole bese iyayiteka. 17Nangabe uyise uyala kutsi iyitsatse iyiteke, kufanele lendvodza ikhiphe letindleko letifanele lentfombi, itinike uyise walentfombi.
18
“Umfati longumtsakatsi kufanele nimbulale, ningamvumeli kutsi aphile.
19
20:15
Dut. 27:21
“Wonkhe umuntfu lolala nesilwane uyawubulawa.
20“Lonikela imihlatjelo esithicweni anganikeli kuSimakadze, nimbulale.
21
Lev. 19:33
Dut. 24:17
“Ningacali nisiphatse kabi nome nisigcilate sihambi, ngobe nani nake naba tihambi eveni laseGibhithe. 22
Ningamphatsi dlephu umfelokati nome intsandzane. 23
Nanibahlupha, bese bakhala kimi, mine ngiyawukuva kukhala kwabo; 24intfukutselo yami iyawunivutsela, nginibulale ngenkemba. Bafati benu bayawuba bafelokati, nebantfwabenu babe tintsandzane.
25
Dut. 23:19
Hla. 15:5
“Nanebolekise ngemali kulomunye webantfu bami labamphofu labahlala nani, ningalingisi umbolekisi ngekukhokhisa intalo.“intalo” nome “intalo lenkhulu” 26Nawutsetse ingubo yamakhelwane yaba sibambiso, uboyibuyisela kuye lilanga lisengakashoni; 27ngobe nguko kodvwa latembesa ngako. Angabuye alale ngani nje ngaphandle kwayo? Nakakhala kimi acela lusito, mine ngiyakuva, ngobe nginguNkulunkulu lonesihawu.
28“Ungakhulumi kabi ngaNkulunkulu,“ngaNkulunkulu” nome “ngebehluleli” ungamcalekisi umholi wesive sakho.
29
34:19
“Ungayekeli kunikela ngesivuno sakho semabele neseliwayini nasekuvunwa.
“Ungiphe litubulo lemadvodzana akho. 30
Ungiphe nematubulo etinkhomo newetimvu takho. Libotsi litubulo lingahlala nenina emalanga lasikhombisa bese ungipha lona ngelilanga lesiphohlongo.
31
Lev. 22:8
Hez. 44:31
“Niyawuba bantfu labehlukaniselwe mine; ngako-ke akukafaneli niyidle inyama yesifuyo lesibulewe tilwane tesiganga, niyawuyilahla, idliwe tinja.”


text:
251Abrahama watsatsa lomunye umfati, lekwakunguKethura. 2Yena-ke wamtalela boZimrani, naJokshane, naMedani, naMidiyani, na-Ishbaki, naShuwa. 3Jokshane watala boSheba naDedani. KuDedani ngulapho kwavela khona ema-Ashuri, nemaLethushi, nemaLewumi. 4Emadvodzana aMidiyani bekubo-Efa, na-Eferi, naHanoki, na-Abida, naElda. Bonkhe laba kwakubantfwana baKhetura.
5
Abrahama wakunika Isaka konkhe labenako. 6Kodvwa emadvodzana alabanye bafati bakhe wabapha tipho, watsi asaphila nje wawasusa kulendvodzana yakhe Isaka, wawabhekisa ngasemphumalanga nelive.
7Abrahama waphila iminyaka leli-175. 8
Abrahama wafa asamdzala kakhulu asenelisekile emphilweni; walandzela bokhokho bakhe. 9Bo-Isaka na-Ishmayeli, emadvodzana akhe, amngcwaba emhumeni waseMakhaphela, ensimini ya-Efroni, umsa waSowari, umHethi, emphumalanga naseMamre. 10
Lensimi ngulena leyatsengwa ngu-Abrahama kumaHethi. Wangcwatjwa khona lapho-ke Abrahama, kanye nemkakhe Sara. 11
24:62
Emvakwekufa kwa-Abrahama, Nkulunkulu wayibusisa lendvodzana yakhe lengu-Isaka. Isaka wacaba eBheri Lahayi Royi.
12
Nati-ke titukulwane taka-Ishmayeli, umsa wa-Abrahama, lamtala kuHagari, sisebenti saSara lesasingumGibhithe: 13
Emadvodzana a-Ishmayeli ngekwelamana kwawo bekunguNebayothi, litibulo lakhe, naKhedari, na-Adbeli, naMibsamu, 14naMishma, naDuma, naMasa, 15naHadadi, naThema, naJeturi, naNafishi, naKhedema. 16Ngiwo lawo-ke emadvodzana a-Ishmayeli nemabito awo labetsa ngawo imiti netikanekiso tawo; babetikhulu tetive letili-12. 17Ishmayeli waphila iminyaka leli-137, wafa; walandzela bokhokho bakhe. 18
Titukulwane ta-Ishmayeli takha kusukela eHavila kuya eShuri, lemalunga naseGibhithe, kuya ngase-Asiriya. Takha, tatsi cekelele takhweshelana netihlobo tato; tatihlaselana naletihlobo tato.
19
Nati-ke titukulwane taka-Isaka, umsa wa-Abrahama: Abrahama watala Isaka. 20Isaka watsi nasaneminyaka lengema-40 watsatsa Rebheka, indvodzakati yaBethuweli, um-Aramu wasePhadani Aramu, dzadzewabo Labani, um-Aramu. 21Isaka wathandazela umkakhe kuSimakadze, ngobe abeyinyumba. Simakadze wawuphendvula umthandazo wakhe; Rebheka, umka-Isaka, wakhulelwa. 22Wakhulelwa emaphahla. Atsi asengakatalwa agudlulana kamatima esiswini sakhe, wadzimate watsi: “Loku kwentekelani kimi?” Ngako-ke wayawubuta kuSimakadze.
23
2 Sam. 8:14
Mal. 1:2
Rom. 9:10-12
Simakadze wamphendvula watsi:
“Esiswini sakho kunetive letimbili.
Utawutala tive
letitakwehlukana tinhlobo letimbili.
Lesinye sive siyawuba nemandla kunalesinye,
lomdzala akhonte lomncane.”
24Kwatsi nakufika emalanga akhe ekubeleka, wabeleka emaphahla. 25Lekucala laphuma libovana, lilihwanca wonkhe umtimba, njengengubo yeboya. Baletsa batsi ngu-Esawu.“Esawu” kungasho kutsi “lihwanca” 26
Emvakwekuphuma kwalomnakabo, sandla salona lomunye lolandzelako saphuma sibambe sitsendze sa-Esawu, ngako-ke bametsa ngekutsi nguJakobe.“Jakobe” kusho kutsi “ubambe sitsendze” ngesilinganiso kusho kutsi “uyayengana, unemacebo ngobe ulicili” Isaka abesaneminyaka lengema-60 nabatalwako.
27Labafana bakhula. Esawu waba ngumtingeli lonelikhono, angumuntfu wasematsafeni, kantsi Jakobe yena abesithuli ahlala ekhaya. 28Isaka abetsandza Esawu, ngobe abedla inyama yenyamatane labeyitingela; kepha Rebheka abetsandza Jakobe.
29Ngalelinye lilanga Jakobe abepheke siphuphe,NgesiHebheru leligama lelivakala shangatsi litsi umbala “lobovu”; labanye batsi “siphushe” kwase kufika Esawu aphuma etsafeni, alambe kakhulu. 30Esawu watsi kuJakobe: “Maye, ngilambile! Ngicela sewumane ungiphe lesiphuphe.” Ngako-ke libito lakhe kwatsiwa ngu-Edomu.NgesiHebheru “Edomu” kuvakala shangatsi kutsi “kubovu”
31
Kodvwa Jakobe watsi: “Ngitsengisele lifa lakho lebutubulo, kucala.”
32Esawu watsi: “Sengitakufa, linalusito luni kimi lelifa?”
33
Heb. 12:16
Jakobe watsi: “Funga kimi kucala.” Ngako-ke wafunga, kwaba kulitsengisa kwakhe kuJakobe lifa lakhe lebutubulo. 34Jakobe wase unika Esawu lesiphuphe. Esawu wadla, wanatsa, wasukuma wahamba. Esawu waledzelela kanjalo lifa lebutubulo bakhe.


text:
61Kwatsi ngesikhatsi libhokisi lesivumelwane saSimakadze liseseveni lemaFilisti tinyanga letisikhombisa, 2emaFilisti abita baphristi netangoma, atsi: “Sitakwenta njani ngalelibhokisi laSimakadze? Sitjeleni kutsi sitalibuyisela kanjani endzaweni yalo.”
3Baphendvula batsi: “Nanibuyisela libhokisi laloNkulunkulu wema-Israyeli, ningacali nilibuyisele emuva liguncuta lodvwa. Nibetama ngawo onkhe emandla enu kutsi nilibuyisele kuye nemnikelo welicala. Nase nente njalo-ke, nitawuphila, nati nekwati kutsi bekwentiwa yini kutsi sandla sakhe singesuki etikwenu.”
4EmaFilisti abuta atsi: “Ngumuphi umnikelo welicala lesingawutfumela kuye?”
Baphendvula batsi: “Ngematfumba lasihlanu egolide, nemagundvwane lasihlanu egolide njengelinani lebabusi bemaFilisti, ngobe lesishayo sehlele nine kanye nebabusi benu. 5
Bumbani imifanekiso yematfumba enu neyemagundvwane lekungatsi abhubhise lelive, nimnike ludvumo Nkulunkulu wema-Israyeli. Mhlawumbe uyakusiphakamisa sandla sakhe lesimatima etikwenu, nasetikwabonkulunkulu benu, nasetikwelive lenu. 6
8:15
12:29
Nitentelani tinhlitiyo tenu tibe lukhuni njengebaseGibhithe nanjengaFaro? Ngesikhatsi Nkulunkulu abahlupha kamatima, abazange yini bawakhulule ema-Israyeli kuze ahambe indlela yawo?
7“Manje-ke, lungisani incola lensha netinkhomo letimunyisako letimbili letinemankhonyane, letingazange setiboshelwe ejokeni. Bophelani letinkhomo tidvonse lencola, nitsatse lamankhonyane ato niwabuyisele ekhaya nifike niwakhunge, bese niwavalela esibayeni. 8Nitawutsatsa lelibhokisi lesivumelwane saSimakadze nilibeke kulencola, bese kutsi kulesilulu lesiseceleni kwalo nifake letintfo tegolide lenititfumela kuye, tibe ngumnikelo welicala. Niboyiyekela ihambe ngendlela yayo, 9kodvwa niyicaphele. Nayikhuphuka icondza eveni lalo, kubheka ngaseBhethi Shemeshi, kuyakube nguye Simakadze lona losehlisele letinhlupho. Kodvwa nakungenjalo, siyawube sesiyati kutsi bekungesiso sandla sakhe lesi lesisehlisele letishayo; kumane kwasivelela nje.”
10Ngako bavele bakwenta loko. Batsatsa tinkhomo letimunyisako letimbili batibophela encoleni, base bafaka lamankhonyane ato esibayeni. 11Batsatsa lelibhokisi lesivumelwane saSimakadze balekhweta kulencola, babophela eceleni kwalo lesilulu semagundvwane egolide nemifanekiso yematfumba. 12Letinkhomo tahamba tacondza ngco eBhethi Shemeshi, takhuphuka ngemgwaco, tingaphambuki ndzawo, tihambe tibhonsa yonkhe indlela; atizange tiphambukele ngesekudla nome ngesancele. Babusi bemaFilisti babenguloku batibukile batilandzela ngemuva, taze tayawufika emnyeleni waseBhethi Shemeshi.
13Bantfu baseBhethi Shemeshi babevuna kolo wabo esigodzini; batsi baphakamisa emehlo abo, babona libhokisi lesivumelwane, bajabula kakhulu nabalibona. 14Incola yefikela ensimini yakaJoshuwa eBhethi Shemeshi, yefika lapho yema eceleni kwalelikhulu lidvwala. Bantfu bakabha lamapulango lekwakwakhiwe ngawo lencola, banikela ngaletinkhomo, taba ngumnikelo wekushiswa kuSimakadze. 15EmaLevi aletfula lelibhokisi lesivumelwane saSimakadze kanye nalesilulu lesasiphetse letintfo tegolide, akubeka etikwelidvwala. Ngalelo langa bantfu baseBhethi Shemeshi bashisa iminikelo yekushiswa benta nemihlatjelo kuSimakadze. 16Lababusi labasihlanu bemaFilisti bakubona konkhe loko, base bayancandzeka ngalona lelo langa baya e-Ekroni.
17Lawa ngematfumba egolide emaFilisti lawatfumela aba ngumnikelo welicala kuSimakadze: Lelinye lalila-Ashdodi, lelinye lilaGaza, lelinye lila-Ashkeloni, lelinye lilaGathi, lelinye lila-Ekroni. 18Linani lemagundvwane egolide lalilingana nelinani lemadolobha emaFilisti nebabusi bawo labasihlanu, emadolobha latinqaba akanye nemiti yawo yasemaphandleni. Lelidvwala lelikhulu lababeka kulo libhokisi lesivumelwane saSimakadze lingufakazi ngisho nalamuhla loku ensimini yakaJoshuwa eBhethi Shemeshi.
19
Kodvwa Nkulunkulu wababhubhisa labanye bantfu baseBhethi Shemeshi, wabhubhisa labanye lababengema-70Letinye tincwadzi tekucala titsi “lababeti-50 070” babo, ngobe babebuke ekhatsi ebhokisini lesivumelwane saSimakadze. Sive salila, ngobe Simakadze abebabhubhise ngembhubhiso lenkhulu kabi, 20bantfu baseBhethi Shemeshi babuta batsi: “Ngubani longema ebukhoneni baSimakadze, loNkulunkulu longcwele? Lelibhokisi lesivumelwane litawuya kabani nalikhuphuka lapha?”
21Base batfuma tigijimi esiveni saseKhiriyathi Jeyarimu, batsi: “EmaFilisti asalibuyisile libhokisi lesivumelwane saSimakadze. Yehlani nitelitsatsa nikhuphukele nalo lapho eveni lenu.”


text:
CompetitionActions
- ${title}
Competition
1life Insurance Competition
i-1Life
sinye lesilula kodvwa lesinemandla – kugucula timphilo. Betfula tinhlelo netinsita tetetimali letilula, letingembi ecolo, naletakhelwe wena letenta kutsi ukhone kwakha umcebo lotawuphilisa titukulwane netitukulwane, temakhasimende abo nebantfu lababatsandzako.
Nge Life Cover ne Funeral Cover lengafika ku R10 million, lehambisana netinzuzo ta R16 000, kanye nema-claims labhabadalwa esikhatsini lesingangemizuzu lemitsatfu nje kuphela, ungenta sicinisekiso sekutsi wena nemndeni wakho nivikeleke ngendlela lefanele nakuta etimalini, kakhulukati ngaphpansi kwanasi simo semnotfo lesibukene naso.
Vumela i-1Life Insurance ikuhlanganisele luhlelo lolufanele lwemshwalensi lokuvikela uphindze ukunike kuthula emoyeni, namuhla. Setfula imikhicito yemshwalensi lehlangabetana netidzingo tato tonkhe takhamuti tase Nigizimu Afrika. Sikwetfulela i-Life Insurance, i-Funeral Cover, ne-Dread Disease and Disability cover. SMS ‘1Life Funeral’ ku 48461 lomunye webeluleki betfu labakhaliphile be 1Life utakutsintsa ngelucingo kute akuhlanganisele luhlelo lolufanele wena. Ungachitsi sikhatsi – tfola i-cover yakho ube nekuthula emoyeni, namuhla! Vakashela ku www.1life.co.za utfole kabanti kantsi ungatfola ne-QUOTE ye 1Life Funeral.
i-1Life ngumshwalensi kanye nemsiti ngetetimali losemtsetfweni. Kunemigomo nemibandzela, online.
Click here
ADVERTISEMENT


text:
141
Abiya wakhotsama, wafihlwa eDolobheni laDavide. Asa, umsa wakhe, waba yinkhosi esikhundleni sakhe; ngesikhatsi sakhe Asa kwaba nekuthula iminyaka lelishumi.
2
Asa wenta lokuhle nalokulungile emehlweni aSimakadze Nkulunkulu wakhe. 3Wesusa onkhe emalati etive kanye netindzawo letiphakeme, wabhidlita nematje lababetsi angcwele, wagawula netinsikaLoko kwakusikhumbuto sesithicokati, lapha nakuletinye tindzawo ku-2 Tikhronike ta-Ashera. 4Wayala sonkhe sive sakaJuda kutsi sifunisise Simakadze, Nkulunkulu waboyise, nekutsi silalele imitsetfo nemiyalo yakhe. 5Wesusa tindzawo letiphakeme nemalati emphepho kuwo onkhe emadolobha akaJuda, nembuso waba nekuthula ngesikhatsi kusabusa yena. 6Wakha emadolobha latinqaba kulo lonkhe lakaJuda, njengobe live lalisenekuthula. Kute labehlaselana naye ngaleso sikhatsi, ngobe Simakadze abemuphe kuphumula.
7Wakhuluma nesive sonkhe sakaJuda, watsi: “Asiwakhe lamadolobha, sakhe netibondza letiwatungeletako, nemibhoshongo nemasango kanye nemicabo. Lelive kusengeletfu, ngobe siyentile intsandvo yaSimakadze Nkulunkulu wetfu. Simfunile, yena wase usipha kuthula yonkhe indzawo.” Ngako bavele bachubeka nekwakha, bachuma.
8Asa abenembutfo lowawunemasotja lati-300 000 akaJuda, ahlome ngemahawu lamakhulu kanye netikhali; emasotja akaBhenjamini wona abeti-280 000, wona ahlome ngemahawu lamancane kanye nebutjoki. Onkhe lamasotja bekutihlabani cobo lwato.
9Zera, umKushe, waviva ngembutfo lomkhuluNgesiHebheru “ngembutfo lowawungemasotja latinkhulungwane ngetinkhulungwane” nome “ngembutfo lowawungemasotja lasigidzi” wayawubahlasela kanye netincola temphi letingema-300, beta baze befika eMaresha. 10Asa waphuma wayawumhlangabeta, batsatsa tindzawo tabo tekulwa eSihosheni saseSefatha, eceleni kweMaresha.
11
1 Sam. 14:6
Asa wakhala kuSimakadze Nkulunkulu wakhe, watsi: “Hawu, Simakadze, kute lofanana nawe ngekusita lote emandla umvikele kulonemandla. Sisite, Simakadze Nkulunkulu wetfu, ngobe setsembele kuwe, futsi site kutekulwa nalemphi lenkhulu kangaka, ngobe setsembele ebitweni lakho. Awu, Simakadze, wena unguNkulunkulu wetfu; ungavumeli muntfu kutsi akuncobe.”
12
Simakadze washaya wancoba emaKushe embikwa-Asa nebakaJuda. EmaKushe abaleka, 13Asa nemabutfo akhe bawacosha baze bayakuwabeka eGerari. Kwafa emaKushe lamanyenti kakhulu kangangekutsi akazange aphindze abe nemandla ekulwa;Nome “emaSudani ehlulwa afa onkhe” ehlulwa embikwaSimakadze nemabutfo akhe. Emadvodza akaJuda etfwala imphango lenkhulu kabi. 14Abhidlita onkhe emadolobha labekakhelene neGerari, ngobe lulaka lwaSimakadze lwalwehlele etikwawo. Awaphanga onkhe lawo madolobha, ngobe abenemphango lenkhulu. 15Aphindze ahlasela netinkambu tebelusi, atfumba imihlambi lemikhulu yetimvu, netimbuti kanye nemakamela. Ancandzeka abuyela eJerusalema.


text:
121Kwase kuba khona sibonakaliso lesikhulu ezulwini, umfati embetse lilanga, inyanga ingaphansi kwetinyawo takhe, enhloko kunemchele wetinkhanyeti letili-12. 2Abetetfwele, wakhala ngenca yemihelo, nekusikwa buhlungu bekubeleka.
3
Kwavela lesinye sibonakaliso ezulwini. Kwakungunyokangwenya lobovu lomkhulu anetinhloko letisikhombisa, netimphondvo letilishumi, nemichele lesikhombisa etinhloko takhe. 4
Umsila wakhe wahudvula incenye yesitsatfu yetinkhanyeti tesibhakabhaka, watilahla emhlabeni. Nyokangwenya wema embikwalomfati labesatawubeleka, entela kutsi alumite lusabelekwa nje loluswane. 5
Isa. 66:7
Semb. 2:27
19:15
Wabeleka indvodzana, letawubusa tonkhe tive ngesandla lesimatima. Loluswane lwakhe lwahlwitselwa kuNkulunkulu, esihlalweni sakhe sebukhosi. 6
Lomfati wabaleka waya ehlane, lapho Nkulunkulu amlungiselela indzawo yekutsi anakekelwe emalanga layi-1 260.
7
12:1
Juda 9
Kwesuka imphi ezulwini. Mikhayeli netingilosi takhe balwa nanyokangwenya; nyokangwenya akanye netingilosi takhe naye walwa, 8kodvwa behlulwa bonyokangwenya; kwabate indzawo yabo ezulwini. 9
Luk. 10:18
Joh. 12:31
Semb. 20:2
Nyokangwenya lomkhulu walahlelwa phansi, leya nyoka yasemandvulo, lebitwa ngekutsi nguMhlebi nome nguSathane, uMkhohlisi wemhlaba wonkhe. Wajikijelwa phansi emhlabeni kanye netingilosi takhe.
10
Zak. 3:1
Luk. 22:31
Semb. 11:15
Ngeva livi lelikhulu ezulwini litsi: “Nyalo insindziso, nemandla, nebukhosi sekwaNkulunkulu wetfu, neligunya selaKhristu wakhe; ngobe sewulahlelwe phansi ummangaleli lomangalela bazalwane betfu kuNkulunkulu, imini nebusuku. 11
Rom. 8:37
Semb. 7:14
Bamehlule ngengati yeliWundlu nangelivi lebufakazi babo, ngobe abakutsandzanga kuphila kwabo kwaze kwabasekufeni. 12
Semb. 8:13
Tfokotani-ke, nine mazulu, nani lenihlala kuwo! Kodvwa maye kuwe, mhlaba nelwandle, ngobe Mhlebi sewehlele kini ngentfukutselo lenkhulu, ngobe uyati kutsi sikhatsi sakhe sesifishane!”
13Watsi kube nyokangwenya abone kutsi sewulahlelwe phansi emhlabeni, watingela lomfati labetele indvodzana. 14
12:7
Kodvwa lomfati wanikwa timphiko letimbili telusweti lolukhulu, kuze atewundiza abalekele lenyoka aye ehlane endzaweni lapho kufanele ondliwe khona, kuze kube sikhatsi netikhatsi nencenye yesikhatsi. 15Lenyoka yona yacitsa emanti ngemlomo wayo, kwaba sengatsi ngewemfula, alandzela lomfati, kuze atewumkhukhula lamanti. 16Kodvwa umhlaba wasita lomfati ngekutsi uvule umlomo wawo umite lomfula lowawucitfwe ngunyokangwenya ngemlomo wakhe. 17
1 Joh. 5:10
Semb. 14:12
19:10
Nyokangwenya wamtfukutselela kakhulu lomfati, wahamba wayawulwa nensali yentalo yakhe, labo labagcina imiyalo yaNkulunkulu nalabanebufakazi baJesu. 18Nyokangwenya wema“Nyokangwenya wema” Letinye tincwadzi tekucala titsi “Mine ngema” esihlabatsini selwandle.


text:
Liplum Lelimunyu njengeSihlahla seMutsi
Liplumlelimunyu lelikhulu iXimemia caffra sihlahla lesincane nesitselo lesiluphuti-sabovu lesidliwako kanye naletinye tintfo tesintfu letisetjentiswako. Ivama kusetjentiswa njengesibuko lesivale engadzeni kwentela kukhanga tinyoni-letidla titselo kanye nemavivane, ingakhula ibemamitha lasitfupha kuya etulu nemagala lashwilene. Lesihlahla siphindze satiwe ngekutsi yiplum yesiganga noma iplum yengobiyane.
Le plumlemunyu ihluma etindzaweni letinetihlahla, endzaweni yetjani nasematjeni phindze ihlume emuhlweni. La Ningizimu Afrika letinhlobo letimbili tihluma etigodzini letise nyakatfo nasemkhatsini wase Limpopo (var.caffra) kanye nase Mphumalanga, Limpopo nase KwaZulu-Natali (var.natalensis).
Tincenye letiningi talesitjalo tiyasetjentiswa:
Lamanti laphuma kulamacembe asetjentiswa njengekugeza-emehlo, kwentela emadlala kanye nekususa umtimba lophila kulomunye. Emacembe layimphuphu asetjentiswa ekwelapheni kungatali kanye nemkhuhlane.
Lemphuphu yetimphandze isetjentiswa kusuphu nakubhiya njengentfo yekuvela kanye nekulapha tilondza, libe lipalishi lelentiwe ngaletimphandze lingasita kwelapha nawuvangatsi ufuna kuhlanta nawukhulelwe. Lesitselo lesimunyu sisetulu ngavithamini C(emaphesenthi lamashumi lamabili nesikhombisa), adliwa tinyoni, tilwane kanye nebantfu futsi singasetjentiswa ekwakheni bojamu. Lamantongomane angadliwa. Lesigodvo siyesindza futsi sisetjentiwa ekwenteni sibambo semathuluzi noma endzaweni yekwakha.
Lenhlanyelo/tindumbu tinekuphakama lokusetulu(emaphesenthi lamashumi lasitfupha-emashumi lasikhombisa) eoyili lengomi lebandzako-letsetfwe. Ivutsiwe ku esidi yemafutsa lamanti kakhulu futsi asetjentiswa njengemafutsa esibane, kutsambisa sikhumba setilwane kanye nekugcobisa tintsambo.
Ngenca yemafutsa ayo oyili we ximenia iphindze ilungele kusita ekugayeni kwekudla, inetintfo tekungagugi futsi iyatsandvwa ngalokubamanti kwayo. Isetjentiswa njenge oyili yemtimba netinwele, ivutsiwe nge esidi ye ximenynic lenetintfo letisita kuguga kwesikhumba. Sifundvo se esidi ye ximenynic ivete intfutfuko ekuhambiseni ingati. Kunyaka kwengati kwakhuliswa esicumbini sebesifazane lebebavolontiyile lebebanemilayini emitimbeni, kugcobisa emafutsa latwele 0.5% we esidi ye ximenynic.
Le ximenia ihluma malula kutinhlanyelo/tindumbu letinsha ku 5:1 inhlangano yesihlabatsi semanti Kanye nenhlanganhlangano yetitjalo letifile, tilwane kanye nekudla lokudzala lokungetwe emhlabatsini lokwenta titjalo kutsi tikhule. Iyasala-somiso, isemkhatsini ngesitfwatfwa futsi ingakhula ibengu 0.5m emnyakeni munye.
Inchazelo Yemutsi
Lwati lwalemfundvo kanye netidzingo telwati kuphela ngekutsi kungahle kungatsatfwa njengekucebisa ngekwemutsi. Lolwati alukahlelwa kutsi lumelele kucebisa ngekwemutsi noma kwelapha lokunikwa tati letibuke temphilo.
Translated by Phindile Malotana


text:
91
Kwatsi kube onkhe emakhosi langasenshonalanga kwemfula iJordane eve ngaletintfo, labo labaseveni letintsaba nangasematsafeni langasenshonalanga, kugudla lusentse lweLwandle Lolukhulu kuze kuyewufika eLebanoni, emakhosi emaHethi, nema-Amori, nemaKhenani, nemaPheresi, nemaHivi, nemaJebhusi, 2ahlangana akha imphi yekuhlasela Joshuwa kanye nema-Israyeli.
3
8:26
Kodvwa satsi sive saseGibeyoni kube sive kutsi Joshuwa kanye nema-Israyeli wentani eJerikho nase-Ayi, 4sakha licebo: Sahamba njengetitfunywa letichuba timbongolo letetfwele imitfwalo ngemasaka lasagugile nangemadlelantfongeni lamadzala lasadzabuka abuye achitjelwa. 5Lamadvodza etinyaweni tawo abefake tincabule letindzala letase tichitjelwe, abembetse netimphahla letase tigugile. Tonkhe tinkhwa letatingimiphako yawo tase tomile, tikhuntsile. 6Esuka acondza kuJoshuwa enkambu leyayiseGilgali, afike atsi kuye nakulamadvodza aka-Israyeli: “Siphuma eveni lelikhashane kakhulu; yentani sivumelwane natsi.”
7
34:12
Dut. 7:2
Emadvodza aka-Israyeli akhuluma kulamaHivi, atsi: “Kodvwa mhlawumbe nakhelene nje natsi. Singasenta kanjani sivumelwane nani?”
8LamaHivi akhuluma kuJoshuwa, atsi: “Sitinceku takho.”
Kodvwa Joshuwa wawabuta watsi: “Nibobani nine? Niphumaphi?”
9EmaHivi aphendvula atsi: “Tinceku takho tiphuma eveni lelikhashane kakhulu, ngobe sivile ngeludvumo lwaSimakadze Nkulunkulu wenu. Sivile imibiko ngaye nangako konkhe lakwenta eveni laseGibhithe, 10
Dut. 1:4
2:32
3:3
Josh. 2:10
nako konkhe lakwenta kulamakhosi lamabili ema-Amori ngasemphumalanga kweJordane, boSihoni, inkhosi yaseHeshboni, na-Ogi, inkhosi yaseBhashani, labebusa e-Ashtarothe. 11Baholi betfu nabo bonkhe labahlala eveni letfu basitfumile, batsi: ‘Tsatsani imiphako yendlela yenu, nihambe niyewuhlangabeta baka-Israyeli nitsi kubo: “Sitinceku tenu; yentani sivumelwane natsi.” 12Letinkhwa tetfu tatishisa ngesikhatsi sitipakisha, sisesuka ekhaya ngelilanga lesaphuma ngalo kuta lapha kini. Kodvwa manje asenibuke kutsi setome kanjani taze takhuntsa. 13Lamadlelantfongeni etfu eliwayini abemasha, kodvwa ase niwabuke nyalo kutsi asadzabuke kanjani. Naletingubo tetfu netincabule tetfu setigugile ngenca yebudze balendlela.’ ”
14
Emadvodza aka-Israyeli ayihlola lemiphako yawo, kodvwa akazange abute lutfo kuSimakadze. 15
Joshuwa wavuma wase wenta sivumelwane sekuthula nawo sekutsi bawayekele aphile, nebaholi besive basicinisa ngekufunga.
16Kwaphela emalanga lamatsatfu basentile lesivumelwane nemaGibeyoni, baka-Israyeli beva kutsi abomakhelwane babo, ahlala edvute nawo. 17Ngako ema-Israyeli ashuca aya khona, kwatsi ngelilanga lesitsatfu atseleka emadolobheni awo iGibeyoni, neKhefira, neBherothi, neKhiriyathi Jeyarimu. 18Kodvwa ema-Israyeli akazange awahlasele, ngobe baholi baka-Israyeli bebafunge sifungo kuwo ngaSimakadze Nkulunkulu wema-Israyeli.
Inhlangano yonkhe yema-Israyeli yakhonona ngebaholi bayo, 19
kodvwa baholi bayiphendvula, batsi: “Sifunge kuwo ngaSimakadze, Nkulunkulu wema-Israyeli, singeke sibatsintse nyalo. 20
Naku lesitakwenta kuwo: Sitawayekela aphile, kuze lulaka lungasehleli ngekutsi sephule sifungo setfu lesasenta kuwo.” 21Baholi bachubeka batsi: “Wayekeleni aphile, kodvwa niwente abandze tinkhuni, akhelele nemanti, akhelele sonkhe sive.” Ngako ema-Israyeli abalalela baholi.
22Joshuwa wase ubita emaGibeyoni, wakhuluma kuwo, watsi: “Nisiyengeleni natsi: ‘Sihlala khashane kabi nani,’ kantsi nisho nje nakhelene natsi? 23Manje-ke senicalekisiwe: Anisayikuyekela kuba tisebenti, nibe babandzi betinkhuni nebakheleli bemanti bendlu yaNkulunkulu wami.”
24
Aphendvula Joshuwa atsi: “Tinceku takho tatjelwa kahle kamhlophe kutsi Simakadze Nkulunkulu wenu wamyala kanjani Mosi, inceku yakhe, kutsi aninike lonkhe lelive nekutsi acitse tonkhe tive letikulo embikwenu. Ngako sesabela timphilo tetfu ngenca yenu, ngiko nje sente lesento. 25Manje sesisesandleni sakho. Yenta kitsi loko lokubonakala kukuhle kuwe.”
26Ngako Joshuwa wawasindzisa esiveni sema-Israyeli, akazange awabulale. 27Ngalelo langa wenta emaGibeyoni aba babandzi betinkhuni nebakheleli bemanti besive sonkhe sema-Israyeli nelilati laSimakadze endzaweni lekhetfwe nguSimakadze. Nguloko labangiko kona ngisho nalamuhla loku.


text:
121
1 Khor. 9:24
Fil. 3:13
1 Phet. 2:1
Ngako-ke, njengobe situngeletwe sicumbi lesikhulu kangaka sabofakazi, asilahle konkhe lokusindzako, nesono lesigigelana njengelwanca. Asigijime ngekucinisela kulomncintiswano losembikwetfu, 2
2:10
emehlo etfu angesuki kuJesu longumsunguli nemphelelisi wekukholwa kwetfu. Ngenca yekujabula labekubekelwe Jesu wacinisela ngekwetfwala siphambano, wangete walinaka lihlazo laso; wahlala ngesekudla sesihlalo sebukhosi saNkulunkulu.
3
Mkhumbuleni yena lowo lowacinisela, nome toni setimhlukumeta ngenca yenzondo. Nanimkhumbula-ke, ningeke nidzinwe nome nidzangale etinhlitiyweni tenu. 4Nisengakemelani nesono, kudzimate kucitseke ingati yenu. 5
Taga 3:11-12
Semb. 3:19
Seniwukhohliwe yini lomyalo lokhuluma kini njengakumadvodzana lotsi:
“Ndvodzana yami,
ungakwedzeleli kuyala kweNkhosi,
ungapheli emandla
nawukhalinyelwa yiNkhosi;
6ngobe iNkhosi iyabayala lebatsandzako,
ibajezise labo
labemukeleka kuyo njengemadvodzana”?
7Ciniselani ekuyalweni. Nkulunkulu uniphatsa njengemadvodzana akhe; ngobe vele ikhona yini indvodzana lengayalwa nguyise? 8Naningayalwa njengawo onkhe emadvodzana, kusho kutsi anisiwo emadvodzana, ningemavezandlebe. 9
Isa. 57:16
Tsine sinabobabe betfu bengati labasiyalako sibahloniphe; pho, Babe wetfu ngekwaMoya akukafaneli yini simhloniphe ngentfobeko lenkhulu, kuze sitewutfola kuphila? 10Phela bobabe babesiyala kwesikhashana ngekubona kwabo, kodvwa yena usiyalela kutsi kutewusitakala tsine, kuze sibe nesabelo ebungcweleni bakhe. 11
Ngobe ngesikhatsi sisayalwa kuvakala kubuhlungu kunekutsi kujabulise, noko kamuva sivuno saloko kuyalwa sibonakala sinesitselo sekuthula nesekulunga, kulabo labaceceshwe ngako.
12
Ngako-ke cinisani tandla tenu letibutsakatsaka nemadvolo enu lacekako; 13
tinyawo tenu nitentele tindlela leticondzile, kuze kutsi lunyawo loluchutako lungachubiseleki, kodvwa luphiliswe.
14
Mat. 5:8
Rom. 12:18
2 Thim. 2:22
Yetamani kuba nekuthula nabo bonkhe bantfu, nifune kungcweliswa, ngobe kute loyawuyibona iNkhosi angakangcweliswa. 15
2 Khor. 6:1
Heb. 3:12
Nicaphelisise kutsi kubete lophunyulako emseni waNkulunkulu; kubete “imphandze lenashevu” lemila ibange luhlupho, ibulale labanyenti. 16
Ef. 5:3
Akubete logwadlako, nome lophingako, nome lonaka live njenga-Esawu, lowatsenga kudla ngemalungelo akhe onkhe ebutubulo. 17
Emvakwaloko wafisa kudla lifa lesibusiso, kodvwa waliwa, njengobe nati. Phela, lase lingekho litfuba lekuphendvuka, nome abesakufuna ngetinyembeti.
18
20:18-21
Dut. 4:11-12
5:22-27
Aniketi entsabeniKungasho “iSinayi” longayitsintsa, levutsa umlilo nalenebumnyama lobumnyamakati, nesivunguvungu, 19nekukhala kwelicilongo, nekuvakala kwelivi, lekwatsi nalivakala kuma-Israyeli, ancenga kutsi lingaphindzi likhulume. 20
Kungobe babengeke bawumele lomtsetfo lababenikwe wona, lotsi: “Nome silwane siyitsintsa lentsaba, siyawugcotjwa ngematje.” 21
Lombono wawesabeka kakhulu kangangekutsi Mosi wadzimate watsi: “Ngiyesaba kakhulu, ngiyatfutfumela.”
22
Dan. 7:10
Gal. 4:26
Semb. 3:12
5:11
14:1
21:2
Kodvwa, esikhundleni saloko, nite entsabeni, Siyoni, ekhaya laNkulunkulu lophilako, eJerusalema yasezulwini, esibhimbini setingilosi letingenawubalwa, 23
Luk. 10:20
kanye nelibandla lematubulo lamabito awo abhaliwe ezulwini. NisembikweMehluleli longuNkulunkulu wabo bonkhe, nakuyo imimoya yalabalungile labaphelelisiwe, 24
1 Thim. 2:5
Heb. 8:6
9:15
10:22
11:4
1 Phet. 1:2
nakuJesu, uMlamuli wesivumelwane lesisha. Ingati yakhe isiphatsele lokukhulu kunengati ya-Abela.
25
Heb. 2:1
10:28
Caphelani ningamali lowo lokhulumako: Nangabe bangaphunyulanga labo labamala lowo abebacaphelisa alapha emhlabeni, natsi-ke singeke siphunyule, nasala kutsatsa tecwayiso talowo lokhuluma asezulwini. 26
Livi lakhe lanyakatisa umhlaba; kodvwa nyalo sewetsembisile watsi: “Ngitawuphindze nginyakatise, hhayi umhlaba kuphela, kodvwa nelizulu.” 27
Mat. 24:35
2 Phet. 3:10
Lamavi latsi: “Ngitawuphindze” akhombisa ngalokukhanyako kutsi konkhe lokudaliwe kutawunyakatiswa kususwe, kuze kutsi lokungeke kunyakatiswe kusale kunjalo.
28
Ngako-ke asibonge kwemukela umbuso longeke unyakatiswe, sikhonte Nkulunkulu ngalokwemukelekako, simhloniphe ngekutfutfumela; 29
9:3
Isa. 30:27
33:14
ngobe loNkulunkulu wetfu ungumlilo locotfulako.


text:
31
Fil. 1:1
Licinisile lelivi lelitsi: Nangabe umuntfu afisa umsebenti wekuba ngumbonisi, ufisa umsebenti lomuhle. 2
1 Phet. 5:3
Umbonisi kufanele kube yindvodza lengasoleki, lenemfati munye, letibambako, lezitsile, lehloniphekile, lephatsa kahle tihambi, lenemasu ekufundzisa, 3
2 Thim. 2:24
lengesiso sidzakwa, lengatitsatseli etulu tintfo, kodvwa lemnene, lengenalo luchweba, lengayitsandzi imali. 4
Umbonisi kufanele abe ngulophetse kahle umuti wakhe, afundzise ngekuhlonipheka konkhe kutsi bantfwabakhe batfobeke. 5Kodvwa nangabe indvodza yehluleka kuphatsa umuti wayo, pho, ingaliphatsa kanjani libandla laNkulunkulu? 6Umbonisi akukafaneli kube ngumuntfu losandza kuphendvuka funa atigcabhe, bese-ke Sathane uyamwisa. 7
Ngetulu kwaloko kufanele abe nebufakazi lobuhle kubangephandle, funa awele ehlazweni naselugibeni lwaSathane.
8
Ngalokufananako futsi nebadikhoni kufanele bazitse, bangabi nalo lulwimi lolumphacambili; bangabi tigcili talokudzakisanako, bangahaheli inzuzo lembi. 9
Emaciniso lembulekile ekukholwa kufanele bawaphatse nganembeza lomhlophe. 10Laba kufanele bavivinywe kucala, bese-ke bangena emsebentini webudikhoni, nabangasoleki. 11
Kanjalo futsi nalabasikati bafanele kuzitsa, bangahlebi, batitsibe, betsembeke kuko konkhe. 12Umdikhoni kufanele abe yindvodza lenemfati munye, lephetse kahle bantfwabayo nemuti wayo. 13
1 Joh. 3:21
Ngobe labo labake bawenta kahle lomsebenti webudikhoni batizuzela ludvumo loluhle nesibindzi lesikhulu ekukholweni kuKhristu Jesu.
14Nome ngikubhalela ngaletintfo nje, ngiyetsemba kutsi ngitawufika lapho kuwe masinyane. 15
Kodvwa nakwenteka ngephuta, umelwe kwati kutsi umuntfu kufanele atiphatse kanjani endlini yaNkulunkulu, lekulibandla laNkulunkulu lophilako, leliyinsika nesisekelo seliciniso. 16
Imis. 1:9
Rom. 1:3
Ef. 1:20
3:6
1 Phet. 1:12
3:18
Siyavuma kutsi yinkhulu kakhulu imfihlakalo yenkholo yetfu yekutsi:
Wabonakaliswa angumuntfu,
wafakazelwa nguMoya,
wabonwa tingilosi,
washunyayelwa kubetive,
wakholeka emhlabeni,
wenyukela enkhatimulweni.


text:
41
Emvakwaloko ngatsi ngiyabuka, ngabona umnyango uvuliwe ezulwini. Livi lekucala lengaliva likhuluma kimi lalifanana nelelicilongo, latsi: “Yenyukela la, ngitakukhombisa loko lokufanele kwenteke emvakwaloku.” 2
10:1
Masinyane ngaba kuMoya, kwabonakala ezulwini kume sihlalo sebukhosi, kukhona bekahleti kuso. 3Nalowo labehleti kuso abenebuso lobukhatimulisa kwelitje lejasiphe nesadiyu; lesihlalo sebukhosi sasitungeletwe ngumushi wenkosazana lowawufanana nelitje leliluhlata leliligugu. 4
Sihlalo sebukhosi sasitungeletwe nguletinye tihlalo tebukhosi letatingema-24, lekwakuhleti kuto emalunga langema-24. Lamalunga abembetse tingubo letimhlophe, afake nemichele yegolide etinhloko tawo. 5
Hez. 1:13
Zak. 4:2
Semb. 1:4
3:1
8:5
11:19
16:18
Kulesihlalo sebukhosi bekuphuma imibane, nemavi, nekudvuma. Embikwaso bekuvutsa tidlwane letisikhombisa letingimimoya lesikhombisa yaNkulunkulu. 6
10:14
Embikwesihlalo sebukhosi kwakukhona lokwakunjengelwandle loluyingilazi, lolwalukhanya kubonakale ngale.
Kwakutungelete sihlalo sebukhosi kulolo nakulolo luhlendlo, tidalwa letine, leso naleso sinemehlo lamanyenti ngembili nangemuva. 7Sidalwa sekucala sasifanana nelibhubesi, sesibili sifanana nelitfole, sesitsatfu sifanana nebuso bemuntfu, sesine sifanana nelusweti lolundizako. 8
Hez. 1:18
10:12
Semb. 1:4
Tonkhe letidalwa letine tatinemaphiko lasitfupha sisinye, tinemehlo yonkhe indzawo, ngephandle nangekhatsi. Tatihlabelela imini nebusuku tingakhawuli titsi:
“Ingcwele, ingcwele, ingcwele
iNkhosi, Nkulunkulu, Somandla,
labekhona, nalokhona, nalotako!”
9Njalo nje nangabe letidalwa letine tatibabata bukhosi bakhe, timdvumise, tibonga lowo lohleti esihlalweni sebukhosi, nalophila kuze kube phakadze, 10lamalunga langema-24 awa phansi embikwakhe lohleti esihlalweni sebukhosi, amkhonte lowo lophila kuze kube phakadze. Etfula imichele yawo ayibeke embikwesihlalo sebukhosi, ahlabelele atsi:
11
“Ufanele wena, Nkulunkulu,
loyiNkhosi yetfu, kutsi
wemukele bukhosi, neludvumo, nemandla,
ngobe konkhe kwadalwa nguwe.
Konkhe kwenteka ngentsandvo yakho,
kwadalwa ngayo.”


text:
Title: Kuyawusala Tibongo
Author: J.J. Ncongwane
ISBN: 978-0-620-90905-1
Size: 140mm x 210mm, 263 pages
Blessed Seed Publishers (Pty) Ltd
P.O. Box 181, Elukwatini 1192
info@blessedseedpublishing.co.za
Kuyawusala Tibongo ligcogco letinkondlo letisezingeni lelisetulu naletingeke tilibaleke embhalweni welulwimi lweSiswati. Lapha sihlanganise emanoni etinkondlo letadvuma kakhulu eminyakeni leminengi leyengca kanye netinkondlo letinsha nato letisezingeni leliphakeme kakhulu. Siyatigcabha kakhulu ngalomsebenti walabosonkondlo bakitsi labasibhalele wona. Labanye babo abasekho kuleli sebangale kulela lemimoya. Sekusele nje kuphela imisebenti yabo lebakhulumelako kutsi bake banyatsela kulomhlaba lohlabako.
Lencwadzi iyahlangabetana futsi netidzingo tesilabhasi, bothishela bangayisebentisa etikolweni ekufundziseni bantfwana. Kunemanotsi, imibuto, netimphendvulo kusita bafundzi nabothishela kutsi bavisise kancono inkondlo baphindze futsi nabo baticambele tabo tinkondlo.
Nemuntfu nje lotsandza tinkondlo, utawujabulela lomsebenti ngobe muhle futsi uyadvumiseka ngobe ubhalwe bosonkondlo labanelikhono.
If you are looking for a copy of this book, or you want to email the author, please use the link below:


text:
31
Mat. 11:10
Mak. 1:2
Luk. 1:76
7:27
“Bukani la, ngiyawutfumela sitfunywa sami, lesiyawulungisa indlela embikwami. Masinyane loSimakadze lenimfunako uyakuta ethempelini lakhe. Yebo, sitfunywa sesivumelwane lenisifisako siyawufika,” kusho Simakadze longuSomandla.
2Kodvwa ngubani nje longamelana nelilanga lekufika kwakhe? Ngubani longema ekubonakaleni kwakhe? Ngobe uyawufanana nemlilo wemcengi nome nensipho yemgezi. 3
Zak. 13:9
Uyawuhlala njengemcengi nanjengemhlanti wesiliva; uyawuhlanta emaLevi awacenge njengegolide nesiliva. Simakadze uyawuba nemadvodza layawuletsa iminikelo ngekulunga, 4neminikelo yakaJuda neyaseJerusalema iyawuphindze yemukeleke kuSimakadze, njengasemalangeni akadzeni, eminyakeni yasemandvulo.
5
Lev. 19:12
20:10
Dut. 24:17
Amo. 2:6
5:12
“Ngako, ngiyawusondzela kini kutakwehlulela. Ngiyawushesha kutsi ngifakaze ngimelane netangoma, netiphingi, nabofakazi bemanga, ngimelane nalabo labadlelela tisebenti emaholo ato, labo labacindzetela bafelokati netintsandzane, bemuke betive emalungelo abo, kodvwa bangangesabi mine,” kusho Simakadze longuSomandla.
6
Hla. 33:11
Taga 19:21
Isa. 14:24
25:1
46:10
“Mine, Simakadze, angigucuki. Ngako nani titukulwane taJakobe, anikabhujiswa. 7
Kusukela esikhatsini sabokhokho benu nisukile etimisweni tami, nangete natigcina. Buyelani kimi, nami ngiyawubuyela kini,” kusho Simakadze longuSomandla.
“Kodvwa niyabuta nitsi: ‘Pho, singabuyela kanjani?’
8
Neh. 10:37
12:44
Hez. 45:13
“Umuntfu angemebela yini Nkulunkulu? Noko niyangebela.
“Kodvwa niyabuta nitsi: ‘Sikwebela njani?’
“Ngekwelishumi nangeminikelo. 9Ningaphansi kwesicalekiso, nonkhe nine sive, ngobe nichubeka nekungebela. 10Letsani konkhe kwelishumi endlini yengcebo, kuze kutewuba nekudla endlini yami.” Simakadze utsi: “Ase ningilinge ngaloko, nitewubona kutsi ngingeke yini nginivulele emafasitelo asezulwini ekutfulula, nginitfululele tibusiso letinyenti, nize nehluleke kutfola indzawo leyenele yekutigcina. 11Ngiyawuvimba tilwanyakatana kutsi tingatidli tilimo tenu, nemivini emasimini enu ingasali ite titselo,” kusho Simakadze longuSomandla. 12“Lapho-ke tonkhe tive tiyawutsi nine ningulababusisiwe, ngobe live lenu liyakuba live lelihle,” kusho Simakadze longuSomandla.
13Simakadze utsi: “Nikhulume kimi emavi lanelulaka nalabuhlungu.
“Noko niyabuta nitsi: ‘Sikhulumeni lokumelene nawe?’
14
“Nine nitsite: ‘Akunamsebenti kukhonta Nkulunkulu. Yini nje lesiyizuzile ngekwenta lakufunako nangekuhamba njengebantfu labalilako embikwaSimakadze longuSomandla? 15Kodvwa nyalo sibita labatigabatisako sitsi bangulababusisiwe. Impela benti balokubi bayaphumelela, ngisho nalabo labamelene naNkulunkulu nabo bayaphunyula.’ ”
16
Nalabo-ke labesaba Nkulunkulu bakhulumisana bodvwana, Simakadze walalela weva. Incwadzi legocotwako yesikhumbuto yabhalwa embikwakhe macondzana nalabo labesaba Simakadze bahloniphe Libito lakhe.
17
Thit. 2:14
1 Phet. 2:9
Simakadze longuSomandla utsi: “Bayawuba bami ngelilanga lengiyawulungisa ngalo konkhe,Nome “Bayakuba bami ngelilanga lengiyawukwenta ngalo” babe bantfu bami labaligugu lami. Ngiyawubaphephisa njengendvodza nayiphephisa indvodzana yayo leyisebentelako. 18Niyawuphindze niwubone kahle umehluko emkhatsini walabalungile nalababi, ngisho emkhatsini walabo labakhonta Nkulunkulu nalabo labangamkhonti.”


text:
KaZulu
KaZulu, sifundza yeiNingizimu Afrika.
siFundza saKaZulu[hlela | edit source]
siFundza lesiselugwini lolusemphumalanga neNingizimu Afrikha lesingumakhelwane weMpumalanga enyakatfo, ilisutfu enshonalanga, imphumalanga Koloni eningizimu kanye nelwandle enmphumalanga.
umlandvo[hlela | edit source]
Bantfu bekucala kufika kaZulu batfwa.loku kubonakala etintsabeni nasemitsandzeni takulesifundza mbamba mbamba etintsabeni telukhahlamba.batfwa laba bebasive lesingahlali ndzawonye,indzawo labahlala kuyo bekuba yindzawo lenetinyamatane ngoba phela bebangafuyi kepha baphila ngekutingela kanye nangetitselo nemakhambi kwesiganga.indzawo bebahlala kuyo batfwa kusemtsandzeni.
ngelikhulunyaka lelishumi nemfica kwacala kuchamuka tivana tebenguni lebetilichamukisa enyakatfo ne-Afrika.letive leti betifuya tilima takha imiti lemikhulu tinemakhosi tinetindvuna kanye nemabutfo.loko batfwa bekuyinfto bebangayenti baphoceleka kutsi babaleke bashiyele inkhundla letive . lapha kulendzawo letive tehlukana tendlaleka kulolonkhe lelive kwabe sekuchamuka tibongo letinyenti ,sibongo nesibongo besinenkhosi yaso nati letinye tato :Zulu,Mchunu,Buthelezi,Zungu,Khumalo,Qwabe,Ndwandwe njlnjl. letive betihletisene kahle titsatsana lapho nalapho kube nekucabana kusuke imphi. Kopha-ke umlandvo walesivundza ucala kugcama kakhulu ngelikhilinyaka lelishumi nesiphohlongo lapho sive sakaZulu besibuswa nguSenzangakhona,ngephasi kwesive sebakaMtsetfwa lebesibuswa nguDzingiswako.ngaleso sikhatsi letinye tive betitinkhulu bekusive semaNdwandwe sibuswa nguZidze,nesive sakaCwabe sibuswa nguPhakatfwako kantsi futsi sive sakaMchunu nesive sakaButhelezi betitive betingatinkhulu kepha titimele .
KaZulu kwatsi nakukhotsama Senzangakhona kwangena Shaka angena ngenkhani elekelelwa nguDzingiswako emva kwekubulala Sigujanalobesatsatse bukhosi. Shaka wacala indlela lensha yekulwa wahlasela tivana wakhulisa umbuso wakaZulu lobumncane wedzelelekile futsi.Tinkhe letive Shaka watibumba taba sive sinye nge phasi kwesive semaZulu.Emva kwekubulawa kwakhe Shaka kwalandzela Dingane lowabulala Piet Retief kanye nalamanye emabhunu waphindza wahlasela inkambu yawo. umbuso wemaZulu wachekeka ekhatsi ngesikhatsi Mpandze abalekela emabhunwini kepha wabuya waba munye ngesikhatsi Deingane ehlulwa emphini yaseMaqongqo mpandze wase ube yinkhosi yakaZulu.nakhotsama mpandze kwalandzela Cetjwako lowelhulwa ngemaNgisi emphini yase sandlwane lase litsatfwa lonkhe live lidzatjula tigodzi letinkhulu Cetjwako wanikwa emalungelo lalingana nalankha alamanye emakhosi.kepha bantfu labanyenti bebasolo bati kwekutsi lusendvo lwaZulu ngulona lubusa tonkhe letigodzi naku phela nga-1905 Bambatsa afuna sibusiso saDinuzulu nakatawuphendvukela emangisi ngendzaba yentsela.
Nga-1910 nakuhlangna live kwentiwa inyonyana yaseningizimu afrikha lesifundza saba yincenye yelive .ekmlandvweni sikhicite baholi nemachawe lamanyenti njengabo langalibalele dube,t.j jabavu nenkhosi Albert luthuli.
boMasipala[hlela | edit source]
- eThekwini
- Amajuba
- Zululand
- Umkhanyakude
- uThungulu
- Umzinyathi
- Uthukela
- Umgungundlovu
- iLembe
- Ugu
- Sisonke
emaDolobha[hlela | edit source]
Kúfúna[hlela | edit source]
Kúbópha[hlela | edit source]
- (síNgísi) [1].
- (síNgísi) KaZulu iwebhusayithi.


text:
Title: Kuyawush’ Imifula
Author: J J Ncongwane
ISBN: 978-0-620-88311-5
148mm x 210mm, 480 pages
Publisher: Blessed Seed Publishers (Pty) Ltd, P.O. Box 181, Elukwatini, 1192
j.j.ncongwane@webmail.co.za
Kuyawush’ Imifula yinoveli yendzabasikhumbuto yemlandvomphilo webafundzi basekolishi laseMgwenya. Lendzaba iveta inhlalomphilo yebafundzi, tinsayeya lababukana nato kulelikolishi, kuvunguta kwemoya wepolitiki kanye nendlela labaphatsana ngayo bona bodvwa.
Jikelihle lichawe lalendzaba, simkhandza angene shi enkingeni yekutsandzana nemantfombatana lamatsatfu. Singani sakhe sekucala sasebusheni wasetsembisa kutsi kungakadziliki tinkhanyeti esibhakabhakeni ngeke ahlukane naso. Sesibili sasekolishi wasetsembisa kusha kwemfula Umgwenya. Sasenyuvesi Ongoye sona wasetsembisa kusha kweMhlathuze. Ingabe kutawusha muphi umfula? Hhayi, tifundzele mfundzi utitfolele ngekwakho siphetfo salendzaba.
If you are looking for a copy of this book, or you want to email the author, please use the link below:


text:
Ngangisebentela wesifazane ePlumstead kwatsi muva ngasebentela indvodzakati yakhe, Make Truter, Esitaladini iKloof lese Kapa. Make Truter wangitjela kutsi uma umuntfu anconcotsa emnyango, kufuna ngibobuka kulesikhala seliso kulomnyango futsi, uma kuliphoyisa, ngingabophendvula.
Kungenteka kutsi bomakhelwane batjele emaphoyisa kutsi kunentfombatana lete lipase, ngoba kungenteka kutsi betile banconcotsa emahlandla lalikhulu. Kepha angizange ngiwuvula umnyango. Abazange bangitfola, ngoba bekunesikhala seliso sekubona. Uma ngibuka efasitelweni ngabona imoto lenkhulu ngaphandle, ngangihlala ngitibuta kutsi ngeyabani futsi ngabe bayangibona yini.
Kube bengikhona kuphuma endlini, ngabe ngaphuma kaningi ngenta nebangani labaningi. Kepha ngangibambekile ngekhatsi, ngaloko nganginesitunge. Bengingakajabuli. Ngalenye indlela ngangijabulile, ngoba bengisebenta futsi ngitfola lutfo lwebantfwabami. Lowo msebenti bengihlala khona. kulala khona kwakukahle. Kulala ngaphandle kwakungasiko kahle, ngoba bekuyingoti. Bolwesine bekuba malanga ekuphumula nakoloko kwakuyingoti. Kungenteka ungakhoni kubuya emsebentini lilanga lelilandzelako.
Ngalelinye lilanga liphoyisa licishe lasibamba, besikadze sisitfupha noma sikhombisa. Satsi nasiphuma esiteshini sesitimela sase Gugulethu, nayo incola labeyime khona phambi kwetfu. Leliphoyisa latsi likhuluma ngelifasitelo, ʹManini lapho ningikhombise nemapasi enu.ʹ Bengiphambili kulelicembu. Leliphoyisa lacala kuphuma kulencola ngelisayidi lelinye. Watsi nakenta njalo ngabe ngicabanga, ʹHhayi kudzingeke ngani kutsi ngibuyele kulomgodzi futsi?
Angeke ngibavumele kutsi bangitfole.ʹ Ngahamba ngacondza kulencola kungatsi ngiya kuyongena kulomnyango lobowuvulekile ngasemuva nakubantfu lebebadvute bebangihleka ngoba bebacabanga kutsi ngiyotigibelela ngekwami kutsi ngimikiswe ejele. Kepha ke, ngatsi nasengidvute nalencola, ngagijima ngatsi ngishaywe ngumbane. Lalabanye bangilandzela, nabo babaleka.
Angati kutsi bashonaphi, kepha ngagijima ngagegeleta likona lasemente lelikhulu lasehositeli yemadvodza, nabo bangivulela ngangena. Bebanemibhedze lebeyakhiwe ngasemente lebeyiphasi, bekunesikhala ngaphasi lamabhodi ngulapho lamadvodza abefaka timphahla tawo khona. ngekushesha bangifihla kusinye saletikhala wase lomunye uhlala kulombhedze.
Leliphoyisa langena. Bebahlala bevakala ngatsi bakwatile futsi bebangakhulumi kahle. Bamemeta, ʹSikhombiseni lapho akhona khona.ʹ yasho njalo lendvodza, ʹKute lokhona lana.ʹ Ase lamaphoyisa acala kufuna. Ngangiwuva lomsindvo lobowentiwa ngulamabhudzi awo emhlabatsini, ngako ngati kutsi banengana. Kepha abazange bangibona noma bangitfola, ngoba abacabanganga kutsi bafune ngaphansi kwalamabhodi.Translated by Phindile Malotana


text:
91Jesu waphindza watsi: “Ngicinisile, ngitsi kini: Bakhona labeme lapha emkhatsini wenu labangayikubona kufa bangakaboni Nkulunkulu abusa ngemandla.”
2
Emvakwemalanga lasitfupha Jesu watsatsa boPhetro, naJakobe, naJohane, wenyukela nabo entsabeni lendze, baba bodvwana. Wagucuka lesinye simo bambukile. 3Tingubo takhe tacwebetela taba mhlophe nke, kwakungekho muntfu emhlabeni jikelele labengatenta tibe mhlophe njengato. 4Kwabonakala kubo bo-Elija banaMosi, bakhuluma naJesu. 5Phetro watsi kuJesu: “Mfundzisi, kuhle lokutsi sibe lapha. Asakhe emathende lamatsatfu, linye litawuba lakho, lelinye libe laMosi, lelinye libe la-Elija.” 6Phela loko wakusho angasati kutsi utsini, ngobe base bafile luvalo.
7
Mak. 1:11
Luk. 3:22
2 Phet. 1:16
Kwefika lifu labambonya, kwevakala livi liphuma efini litsi:
“Lena yiNdvodzana yami
letsandzekako, yilaleleni.”
8Batsi batsi cala cala, bangete babona muntfu ngaphandle kwaJesu yedvwa.
9Basehla entsabeni Jesu wabayala kutsi bangacali batjele muntfu ngaloku labakubonile, iNdvodzana yeMuntfu ingakavuswa kulabafile.
10Nangempela basigcina leseluleko, kodvwa babutana bodvwa batsi: “Kusho kutsini ‘kuvuka kulabafile’?” 11
Mat. 11:14
Luk. 1:17
Bambuta batsi: “Tisho ngani tati temtsetfo lokutsi: ‘Kufanele kufike Elija kucala’?”
12
Jesu wabaphendvula watsi: “Vele, Elija uyabuya kutawubuyisela tonkhe tintfo ngabolonina. Pho, isho kutsini imiBhalo nayitsi iNdvodzana yeMuntfu ifanele kuhlushwa ngetintfo letinyenti, yedzelelwe? 13
Kodvwa ngiyanitjela ngitsi: Elija sewefika, noko bantfu benta kuye konkhe labakutsandzako, njengaloku kubhaliwe ngaye.”
14Batsi nabefika kubafundzi labanye, bakhandza sicumbi lesikhulu sibakakile netati temtsetfo tiphikisana nabo. 15Masinyane nje sicuku satsi kube simbone Jesu, samangala kakhulu, sagijima saya kuye sayawumbingelela. 16Wababuta watsi: “Niphikisana ngani nabo?”
17Lomunye kulesicuku watsi kuye: “Mfundzisi, ngiletse nansi indvodzana yami kuwe, ngobe inelidimoni lelisimungulu. 18Litsi lingambamba limlahle phansi, limkliklitise, akhihlite emagwebu, abhashe ematinyo, ome atsi nkhwa. Ngicele labafundzi bakho kutsi balikhiphe, kodvwa behlulekile.”
19Wabaphendvula watsi: “Awu, situkulwane lesingakholwa, kuyawudzimate kube ngunini nginani? Kuyawudzimate kube ngunini nginibeketelela? Mletseni la kimi!” 20
Bamletsa kuJesu lomfana.
Lanelela kumbona nje lelidimoni, lamlahla phansi umfana, lamekhama, washumpha aphukuhla emagwebu emlonyeni. 21Jesu wabuta uyise walomfana watsi: “Selinesikhatsi lesingakanani limphetse?”
Uyise wamphendvula watsi: “Kusukela ebuntfwaneni bakhe. 22Belihle limjika nasemlilweni, nasemantini, lifuna kumbulala. Kodvwa nakukhona longakwenta, mane usihawukele usisite.”
23
Luk. 17:6
Jesu watsi kuye: “Utsi: ‘Nakukhona longakwenta.’ Phela konkhe kuyenteka kulowo lokholwako.”
24Masinyane uyise walomfana wakhala amemeta atsi: “Ngiyakholwa, sita kungakholwa kwami.”
25Jesu watsi kube abone sicumbi sibutsana, wawekhuta lomoya lomubi watsi: “Moya webumungulu nebuhhulu! Ngiyakutjela ngitsi: Phuma kuye! Ungaphindzi futsi ubuye kuye!”
26Lidimoni latswilila, lamhlukumeta kamatima lomfana, laphuma kuye. Lomfana walala watsi dzalakaca, wafanana nesidvumbu. Labanyenti babo badzimate batsi: “Ufile.” 27Kodvwa Jesu wambamba ngesandla; wamsukumisa, nembala wasukuma.
28Jesu nasangene endlini nebafundzi bakhe babodvwa, bambuta batsi: “Kwentiwe yini kutsi tsine sehluleke kulikhipha lelidimoni?”
29Wabaphendvula Jesu watsi: “Loluhlobo lolu aluphumi ngalutfo lolunye ngaphandle kwemkhuleko [nekuzila kudla]Letinye tincwadzi tekucala tite “nekuzila kudla”.”
30Jesu nebafundzi bakhe besuka lapho bachubekela embili, badzabula eGalile. Abengatsandzi kutsi bantfu bati kutsi ukuphi. 31
10:32
Luk. 9:44
18:31
Jesu wabafundzisa bafundzi bakhe atsi: “INdvodzana yeMuntfu itawuniketwa etandleni tebantfu. Bona batayibulala. Nase bayibulele itawuvuka ngelilanga lesitsatfu.”
32Kodvwa abazange bayive leyo nkhulumo, besaba nekumbuta.
33Befika eKhaphanawume; batsi nase bangekhatsi endlini, Jesu wababuta watsi: “Beniphikisana ngani endleleni?”
34
Bathula batsi cwaka; ngobe endleleni bebabutana ngekutsi ngubani lomkhulu emkhatsini wabo. 35
23:11
Mak. 10:43-44
Luk. 22:26
Jesu wahlala phansi, wabita bafundzi bakhe labebali-12, watsi kubo: “Lofuna kuba mkhulu kunabo bonkhe, kufanele atitfobe ngaphansi kwabo bonkhe, abe sisebenti sabo bonkhe.” 36Wasondzeta umntfwana wammisa emkhatsini wabo, wamgona ngemikhono yakhe, watsi kubo: 37
Luk. 10:16
Joh. 13:20
“Lowo lowemukela lomunye walabantfwana egameni lami, wemukela mine; nalowo lowemukela mine, akemukeli mine kuphela, kodvwa wemukela nalowo longitfumile.”
38
Luk. 9:49
Johane watsi kuye: “Mfundzisi, sibone lomunye akhipha emadimoni egameni lakho; samalela tsine, ngobe akahambisani natsi.”
39Kodvwa Jesu watsi: “Ningamaleli, ngobe kute longenta imisebenti yemandla egameni lami, longajika masinyane akhulume kabi ngami. 40
Luk. 11:23
Ngobe lowo longakemelani natsi, ukanye natsi. 41
Ngicinisile, ngitsi kini: Lowo loyakuninatsisa nome yinkomishi yinye nje yemanti, ngobe ningebaKhristu, nakanjani uyakwemukela umvuzo wakhe.”
42“Lowo lowenta munye nje walaba labancane labakholwa ngimi aphambuke endleleni yaNkulunkulu, bekuyakuba ncono kuye kutsi kunkinkelwe inguzanguza yelitje entsanyeni yakhe, agcumkiselwe elwandle, amite afe.
43
“Sandla sakho nasikonisa, sijube! Kuncono umane ungene ekuphileni uyingini, kunekutsi ube netandla totibili uyekungena esihogweni, emlilweni longacimeki. [ 44‘Kuleyo ndzawo timphetfu takhona atifi, nemlilo wakhona awucimi.’]Letinye tincwadzi tekucala tite lelivesi 45Nangabe lunyawo lwakho lukonisa, lujube! Kuncono umane ungene ekuphileni uyinchute, kunekutsi ube netinyawo totimbili kodvwa uyewulahlwa esihogweni. [ 46‘Kuleyo ndzawo timphetfu takhona atifi, nemlilo wakhona awucimi.’]Letinye tincwadzi tekucala tite lelivesi 47
Nangabe liso lakho likonisa, likupulute ulilahle khashane! Kuncono umane ungene embusweni waNkulunkulu uneliso linye, kunekutsi ube nemehlo omabili kodvwa uyewulahlwa esihogweni. 48
‘Kuleyo ndzawo timphetfu takhona atifi, nemlilo wakhona awucimi.’
49“Ngobe phela wonkhe umuntfu uyawuvangwa ngemlilo, njengobe kudla kuvangwa ngeluswayi.
50
Luk. 14:34-35
Khol. 4:6
“Luswayi lona luhle, kodvwa luswayi nase lulahlekelwe bunandzi balo, buyawubuyiselwa ngani?
“Banini neluswayi ngekhatsi kwenu, nibe nekuthula lomunye kulomunye, nivane.”


text:
11
1 Phet. 1:1
Lencwadzi iphuma kuSimoni Phetro, inceku nemphostoli waJesu Khristu.
Iya kini lenemukele kukholwa lokuligugu njengekwetfu. Nikwemukele ngekulunga kwaNkulunkulu neMsindzisi wetfu Jesu Khristu.
2Shangatsi umusa nekuthula kungandziswa kini ngekwati Nkulunkulu naJesu iNkhosi yetfu.
3Ngemandla akhe Nkulunkulu usiphe konkhe lesikudzingako kuze siphile, simesabe njengobe simati yena lowasibitela ekuhlanganyeleni naye emandleni nasebukhosini bakhe. 4
Rom. 8:15
2 Khor. 3:18
Ef. 4:24
1 Joh. 3:2
Ngaleyo ndlela siphiwe tetsembiso letiligugu naletikhulukati, kuze kutsi ngato nibe nenhlanganyelo nesimo sebuNkulunkulu, niphunyule ekubhujisweni kwelive lese lokheleke etinkhanukweni.
5
Ngaleso sizatfu-ke khutsalelani kwengeta bucotfo ekukholweni, nakubo bucotfo nengete kwati, 6
nasekwatini nengete kutitsiba, nasekutitsibeni nengete kukhutsatela, nasekukhutsateleni nengete kumesaba Nkulunkulu, 7
Gal. 6:10
1 Thes. 3:12
Heb. 13:1
nasekumesabeni Nkulunkulu nengete kutsandza bazalwane, nasekutsandzeni bazalwane nengete lutsandvo. 8
Thit. 3:14
Nangabe letintfo tikini, tivama, titawunenta nikhutsale, nitsele titselo ekuyatini ngalokugcwele iNkhosi yetfu Jesu Khristu. 9
Ngobe lowo lote letintfo, uyimphumphutse, uyafifiyela, sewukhohliwe kutsi wahlantwa etonweni takhe takucala.
10
2 Phet. 3:17
1 Joh. 3:19
Ngako-ke, bazalwane, khutsalelani kakhulu kukhombisa kutsi nibelubito nebekukhetfwa. Nanikwenta loko, ningeke nihlubuke, 11kodvwa niyawunikwa lilungelo leliphelele lekungena embusweni waphakadze weNkhosi neMsindzisi wetfu Jesu Khristu.
12
1 Phet. 5:10,12
Juda 5
Ngako-ke sonkhe sikhatsi ngiyawube ngiloku nginikhumbuta ngaleto tintfo, nome senitati nje, nihleti nicinile kuleliciniso lese nilemukele. 13
2 Phet. 3:1
Ngikubona kufanele, yingci ngisekhona kulomtimba, kwekutsi nginivusetele ngekunikhumbuta; 14
ngobe ngiyati kutsi masinyane nje ngitawushiya lomhlaba, njengaloku iNkhosi yetfu Jesu Khristu yangitjela. 15Kepha ngitakwetama kwenta lisu lekutsi nisale nitikhumbula letintfo ngaso sonkhe sikhatsi, nome ngingasekho.
16
Mak. 9:2
Luk. 1:2
9:28
Joh. 1:14
1 Khor. 1:17
Empeleni sasingalandzeli tinganekwane tebucili, ngesikhatsi sinatisa emandla nekufika kweNkhosi yetfu Jesu Khristu, kodvwa sasingulabo labawabona emandla ebukhosi bakhe. 17
17:1-5
Mak. 1:11
9:2-7
Luk. 9:28-35
Mhlazana emukela ludvumo nenkhatimulo kuNkulunkulu uYise, sasikhona tsine. Kwaphuma livi enkhatimulweni yebukhosi, latsi: “Lo, uyiNdvodzana yami letsandzekako, lengitfokota ngayo.” 18Tsine sasinaye entsabeni lengcwele, nakuvakala lelivi liphuma ezulwini, saliva ngetetfu tindlebe.
19
Semb. 2:28
Ngaleyo ndlela livi lesiphrofetho laciniswa kancono kitsi. Nani nitawube nente kahle, nanililalele, naliva lakhanya njengesibane lesikhanya ebumnyameni, kuze kube ngusentsatsakusa nenkhanyeti yekusa ibonakale etinhlitiyweni tenu. 20Ngetulu kwako konkhe, nifanele nicondzisise kahle kutsi kute siphrofetho semBhalo lesingachasiswa ngumuntfu ngekwakhe kucondza. 21
1 Phet. 1:10
Kute siphrofetho lesake seta ngentsandvo yemuntfu; kodvwa bantfu bakhuluma lokukwaNkulunkulu, bachutjwa nguMoya Longcwele.